REGOLAMENT TA’ IMPLIMENTAZZJONI TAL-KUMMISSJONI (UE) 2020/776

tat-12 ta’ Ġunju 2020

li jimponi dazji kumpensatorji definittivi fuq l-importazzjonijiet ta’ ċerti materjali tal-fibra tal-ħġieġ minsuġa u/jew meħjuta li joriġinaw mir-Repubblika tal-Poplu taċ-Ċina u mill-Eġittu u li jemenda r-Regolament ta’ Implimentazzjoni tal-Kummissjoni (UE) 2020/492 li jimponi dazji anti-dumping definittivi fuq l-importazzjonijiet ta’ ċerti materjali tal-fibra tal-ħġieġ minsuġa u/jew meħjuta li joriġinaw mir-Repubblika tal-Poplu taċ-Ċina u mill-Eġittu

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (“ir-Regolament bażiku”) (1), u b’mod partikolari l-Artikoli 15 u 24(1) tiegħu,

Billi:

1. PROĊEDURA

1.1. Il-bidu

(1) Fis-16 ta’ Mejju 2019, fuq il-bażi tal-Artikolu 10 tar-Regolament bażiku, il-Kummissjoni Ewropea (“il-Kummissjoni”) bdiet investigazzjoni antisussidji b’rabta mal-importazzjonijiet fl-Unjoni ta’ ċerti materjali tal-fibra tal-ħġieġ minsuġa u/jew meħjuta (“GFF”) li joriġinaw mir-Repubblika tal-Poplu taċ-Ċina (ir-“RPĊ”) u mill-Eġittu (flimkien imsejħa “il-pajjiżi kkonċernati”). Il-Kummissjoni ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (“Notifika ta’ Bidu”) (2) fis-16 ta’ Mejju 2019,.

(2) Il-Kummissjoni bdiet l-investigazzjoni wara lment ippreżentat fl-1 ta’ April 2019 minn Tech-Fab Europe (“l-ilmentatur”) f’isem il-produtturi li jirrappreżentaw aktar minn 25 % tal-produzzjoni totali tal-Unjoni ta’ ċerti materjali tal-fibra tal-ħġieġ minsuġa u/jew meħjuta. L-ilment kien fih evidenza ta’ sussidjar u ta’ dannu konsegwenti li kien biżżejjed sabiex jiġġustifika l-bidu tal-investigazzjoni.

(3) Qabel il-bidu tal-investigazzjoni antisussidji, il-Kummissjoni nnotifikat lill-Gvern taċ-Ċina (“GTĊ”) (3) u lill-Gvern tal-Eġittu (“GTE”) (4) li hija rċeviet ilment iddokumentat kif suppost u stiednet lill-GTĊ u lill-GTE għal konsultazzjonijiet f’konformità mal-Artikolu 10(7) tar-Regolament bażiku. Fit-13 ta’ Mejju 2019 saru konsultazzjonijiet mal-GTĊ u mal-GTE. Madankollu, ma setgħet tinstab ebda soluzzjoni maqbula b’mod reċiproku.

(4) Fil-21 ta’ Frar 2019, il-Kummissjoni bdiet investigazzjoni anti-dumping separata tal-istess prodott li joriġina mir-RPĊ u mill-Eġittu (5) (“l-investigazzjoni anti-dumping separata”). Fis-7 ta’ April 2020, il-Kummissjoni imponiet dazji antidumping definittivi fuq l-importazzjonijiet tal-prodott ikkonċernat li joriġinaw mir-RPĊ u mill-Eġittu (6) (ir-Regolament anti-dumping definittiv). L-analiżijiet tad-dannu, tal-kawżalità u tal-interess tal-Unjoni mwettqa f’din l-investigazzjoni antisussidji u l-investigazzjoni anti-dumping separata huma identiċi mutatis mutandis, peress li d-definizzjoni tal-industrija tal-Unjoni, il-produtturi tal-Unjoni inklużi fil-kampjun, il-perjodu taħt kunsiderazzjoni u l-perjodu ta’ investigazzjoni huma l-istess fiż-żewġ investigazzjonijiet.

1.1.1. Kummenti mill-GTĊ dwar il-bidu

(5) Il-GTĊ sostna li l-investigazzjoni jenħtieġ li ma titnediex minħabba li l-ilment ma kienx jissodisfa r-rekwiżiti evidenzjarji tal-Artikoli 11(2) u 11(3) tal-Ftehim tad-WTO dwar Sussidji u Miżuri Kompensatorji (‘Ftehim SCM’) u tal-Artikolu 10(2) tar-Regolament Bażiku. Skont il-GTĊ, ma kienx hemm biżżejjed evidenza ta’ sussidji kumpensabbli, ta’ dannu u ta’ rabta kawżali bejn l-importazzjonijiet sussidjati u d-dannu.

(6) Il-Kummissjoni ma laqgħetx din l-affermazzjoni. L-evidenza ppreżentata fl-ilment kienet tikkostitwixxi l-informazzjoni disponibbli b’mod raġonevoli għall-ilmentatur f’dak l-istadju. Kif jidher fil-memorandum dwar is-suffiċjenza ta’ evidenza, li fih il-valutazzjoni tal-Kummissjoni dwar l-evidenza kollha li għandha għad-dispożizzjoni tal-Kummissjoni dwar ir-Repubblika tal-Poplu taċ-Ċina u l-Eġittu, u li fuq il-bażi tagħha l-Kummissjoni bdiet l-investigazzjoni, kien hemm biżżejjed evidenza, fl-istadju tal-bidu, li s-sussidji allegati kienu kumpensabbli f’termini tal-eżistenza, l-ammont u n-natura tagħhom. L-ilment kien fih ukoll biżżejjed evidenza tal-eżistenza ta’ dannu għall-industrija tal-Unjoni, li kien ikkawżat mill-importazzjonijiet sussidjati.

(7) B’mod aktar speċifiku, matul il-konsultazzjonijiet ta’ qabel il-bidu, il-GTĊ indika li r-referenzi tal-ilmentatur għal kwalunkwe pjan, programm jew rakkomandazzjoni taċ-Ċina kienu irrilevanti peress li mhumiex vinkolanti u li l-industrija tal-GFF mhija msemmija la fit-13-il Pjan ta’ Ħames Snin taċ-Ċina u lanqas fit-13-il Pjan ta’ Ħames Snin għall-Industrija tal-Materjali tal-Bini (2016-2020). Wara l-bidu, il-GTĊ sostna wkoll li l-GFF mhijiex koperta mid-dokument ‘Made in China 2025’. Il-Kummissjoni nnutat li l-GTĊ ma jikkontestax l-eżistenza ta’ pjanijiet, programmi jew rakkomandazzjonijiet bħal dawn iżda biss sa fejn huma vinkolanti jew sa fejn ikopru l-industrija tal-GFF. Il-Kummissjoni osservat ukoll li l-ilmentatur ipprovda evidenza li tindika li jissemmew “materjali ġodda” f’diversi dokumenti tal-gvern, filwaqt li “materjali bbażati fuq il-ħġieġ” jissemmew fit-13-il Pjan ta’ Ħames Snin għall-Industrija tal-Materjali tal-Bini (2016-2020). Il-GTĊ naqas milli jipproduċi xi evidenza li turi li dawk l-affermazzjonijiet ma jkunux applikabbli għall-prodott ikkonċernat.

(8) Il-GTĊ iddikjara wkoll li la l-Korporazzjoni Ċiniża għall-Assigurazzjoni tal-Esportazzjonijiet u tal-Kreditu (“Sinosure”) u lanqas il-banek kummerċjali tal-Istat mhuma korpi pubbliċi u li l-GTĊ ma jinkarigax jew jagħti direzzjonijiet lil banek privati. Il-Kummissjoni nnutat li din l-affermazzjoni hija marbuta mal-affermazzjoni diġà evokata hawn fuq, u li l-ilment, fost l-oħrajn, semma l-Liġi Bankarja fiċ-Ċina, li l-GTĊ ma jikkontestax li hija parti mil-leġiżlazzjoni Ċiniża. Il-Kummissjoni enfasizzat ukoll li l-investigazzjonijiet antisussidji riċenti tal-UE kienu kkonkludew b’mod differenti dwar din il-kwistjoni (7).

(9) Barra minn hekk, il-GTĊ sostna li l-kreditu tax-xerrejja tal-esportazzjonijiet huwa pprovdut lil kumpaniji barranin u għalhekk ma jibbenefikax lill-produtturi Ċiniżi tal-GFF. Madankollu, il-Kummissjoni sabet li l-benefiċċji mogħtija lil kumpaniji barranin li huma proprjetà tal-produtturi Ċiniżi tal-GFF jistgħu jibbenefikaw lil dawn tal-aħħar.

(10) Il-GTĊ indika li l-iskema tat-taxxa relatata mad-deprezzament mgħaġġel tat-tagħmir użat mill-intrapriżi ta’ Teknoloġija Avvanzata għall-iżvilupp u għall-produzzjoni ta’ Teknoloġija Avvanzata, kif ukoll xi programmi ta’ għotjiet minn dawk imsemmija kienu mitmuma. Il-Kummissjoni ħadet nota ta’ dan il-kumment, iżda enfasizzat li la japplika għall-programmi kollha u lanqas għal-livelli differenti ta’ awtoritajiet tal-gvern (jiġifieri nazzjonali, reġjonali jew lokali) imsemmija fl-ilment. Barra minn hekk, l-iskema tat-taxxa relatata mad-deprezzament mgħaġġel xorta tista’ twassal għal benefiċċji kontinwi bħal deprezzament matul il-ħajja tat-tagħmir rilevanti, u possibbilment tkopri l-perjodu ta’ investigazzjoni.

(11) Wara l-bidu, il-GTĊ argumenta wkoll li l-ilmentatur ma stabbilixxiex il-kundizzjonijiet għall-applikazzjoni ta’ valur referenzjarju minn barra l-pajjiż għas-self u għad-drittijiet tal-użu tal-art. Il-Kummissjoni sabet, madankollu, li l-allegazzjonijiet li jinsabu fl-ilment huma appoġġati minn investigazzjonijiet antisussidji reċenti tal-UE li kkonkludew dwar dan li hemm ħtieġa ta’ valuri referenzjarji esterni aġġustati għall-kundizzjonijiet prevalenti fir-RPĊ (8).

(12) Barra minn hekk, il-GTĊ sostna li l-ilment kien nieqes minn biżżejjed evidenza peress li kien jiddependi l-aktar fuq regolamenti preċedenti tal-UE li jikkonċernaw kampijiet ta’ applikazzjoni differenti tal-prodotti. Madankollu, il-Kummissjoni nnutat li s-sejbiet li saru f’investigazzjonijiet antisussidji preċedenti u riċenti jirrigwardaw l-istess allegati programmi ta’ sussidju fl-ilment. Wara l-bidu, il-GTĊ sostna wkoll li kienu seħħew bidliet u riformi sostanzjali fis-settur finanzjarju fis-snin mill-2016 sal-2018, u li għalhekk l-ilment ma setax jiddependi fuq sitwazzjoni li kienet teżisti qabel. Madankollu, il-Kummissjoni nnutat li fl-ilment l-ilmentatur ipprovda wkoll evidenza addizzjonali tal-eżistenza kontinwa tal-programmi ta’ sussidju, mingħajr ma dawn ġew mibdula sostanzjalment. Il-Kummissjoni fakkret ukoll li l-GTĊ naqas milli jipprovdi evidenza li tirribatti l-kontinwazzjoni tal-programmi rilevanti. Għalhekk, fl-istadju tal-bidu, l-evidenza disponibbli kellha t-tendenza turi li ma kien hemm ebda bidla rilevanti fil-programmi ta’ sussidju inkwistjoni. Fl-aħħar mill-aħħar, dan ġie kkonfermat ukoll f’din l-investigazzjoni.

(13) Il-GTĊ sostna wkoll, fir-rigward ta’ diversi sussidji, li l-applikant naqas milli jipprovdi evidenza tal-benefiċċju u tal-ispeċifiċità. Il-Kummissjoni hija tal-fehma li l-ilmentatur ipprovda biżżejjed evidenza tal-benefiċċju u tal-ispeċifiċità kif kien raġonevolment disponibbli għalih. Fi kwalunkwe każ, il-Kummissjoni eżaminat l-evidenza fl-ilment u pprovdiet il-valutazzjoni tagħha stess tal-elementi rilevanti kollha fil-memorandum ta’ suffiċjenza ta’ evidenza, li tpoġġiet fil-fajl miftuħ mal-ftuħ. Il-GTĊ tenna l-kummenti tiegħu wara l-bidu, iżda ma pprovdiex evidenza ulterjuri.

(14) Għalhekk, il-Kummissjoni kkonkludiet li kien hemm biżżejjed evidenza pprovduta fl-ilment li x’aktarx turi l-allegat eżistenza ta’ sussidjar mill-GTĊ.

(15) Fl-aħħar nett, element partikolari ta’ dan il-każ huwa li l-allegat sussidjar fl-Eġittu jikkonċerna żewġ kumpaniji fiż-Żona ta’ Kooperazzjoni Ekonomika u Kummerċjali ta’ Suez Ċina-Eġittu (“Żona SETC”), żona ekonomika speċjali li ġiet stabbilita mir-RPĊ u mill-Eġittu, li huma ż-żewġ pajjiżi fil-mira tal-ilment. Il-Kummissjoni ddikjarat l-intenzjoni tagħha li tinvestiga s-sussidji kollha rċevuti minn dawn il-kumpaniji fiż-Żona SETC, b’mod irrilevanti mis-sors tagħhom.

(16) Matul il-konsultazzjonijiet ta’ qabel il-bidu, il-GTĊ indika li l-ilmentatur ma kellu l-ebda bażi ġuridika biex jikkontesta lill-GTĊ permess li l-prodott ikkonċernat joriġina jew jiġi esportat mill-Eġittu. Il-Kummissjoni nnutat it-tħassib tal-GTĊ, iżda xorta qieset li hemm biżżejjed evidenza biex tinbeda investigazzjoni dwar l-allegati sussidji kumpensabbli mogħtija lill-kumpaniji fiż-Żona SETC, b’mod irrilevanti mis-sors tagħhom.

(17) Wara l-bidu, il-GTĊ argumenta li, meta jiġi stabbilit il-konsum tal-Unjoni, l-aġġustament li sar fid-data tal-importazzjoni mir-RPĊ kien inġust meta mqabbel mal-aġġustament li sar fid-data dwar l-importazzjoni minn pajjiżi terzi oħra bħar-Russja. Il-GTĊ argumenta wkoll li dawn l-aġġustamenti ma ġewx kontroverifikati mill-Kummissjoni. Il-GTĊ argumenta wkoll li ma hemm l-ebda informazzjoni uffiċjali dwar x’jikkostitwixxi informazzjoni/intelligence tas-suq li tintuża fl-aġġustamenti li jsiru fid-data tal-importazzjoni.

(18) Kif spjegat ukoll fil-premessa (937), b’referenza għall-analiżi li għamel l-ilmentatur dwar l-importazzjoni fuq il-bażi tas-NM, l-importazzjonijiet ġew ivvalutati wkoll abbażi tal-istatistika dwar l-importazzjoni fil-livell TARIC, kontroverifikati ma’ sorsi oħra u aġġustati fejn xieraq. Fir-rigward tar-Russja, id-data tal-importazzjoni ġiet kontroverifikata u aġġustata abbażi tad-data tal-importazzjoni mill-produtturi GFF relatati mal-produtturi tal-Unjoni li kienu l-uniċi produtturi GFF magħrufa fir-Russja. Din il-metodoloġija nstab li kienet twassal b’mod raġonevoli għal stima preċiża tal-importazzjonijiet tal-prodott ikkonċernat mir-Russja. Bl-istess mod, matul l-investigazzjoni, kif spjegat fil-premessa hawn taħt (937), il-Kummissjoni kkontroverifikat id-data tal-Eurostat fil-livell TARIC mad-data sottomessa mill-produtturi magħrufa fir-RPĊ, li ppreżentaw ruħhom matul l-eżerċizzju tat-teħid tal-kampjuni. Il-volum tal-esportazzjoni ta’ GFF irrappurtat mill-produtturi esportaturi Ċiniżi li kkooperaw irrappreżenta t-totalità tal-importazzjonijiet irreġistrati fl-Eurostat taħt il-kodiċijiet TARIC rilevanti u għalhekk l-esportazzjonijiet kollha tqiesu bħala prodott ikkonċernat. Fl-aħħar, b’kuntrast ma’ dak li afferma l-GTĊ, l-ilment spjega kif intużat l-informazzjoni/intelligence tas-suq biex tiġi aġġustata d-data tal-importazzjoni. Din l-affermazzjoni għalhekk ġiet miċħuda.

(19) Fil-kummenti tiegħu dwar il-bidu, il-GTĊ argumenta li s-suq tal-GFF huwa segmentat u li kull segment jirrappreżenta faxex ta’ prezzijiet differenti ħafna. Il-GTĊ argumenta li t-tliet tipi ewlenin ta’ prodotti, faxex minsuġa (“WR”), materjali meħjuta (“NCF”), u materjali kumplessi (“CM”) għandhom kompożizzjoni u stadji/proċessi ta’ produzzjoni differenti, u għalhekk anki l-kostijiet tal-produzzjoni u l-prezzijiet tal-bejgħ huma differenti. Barra minn hekk, dawn it-tliet tipi ta’ prodotti għandhom karatteristiċi fiżiċi u tekniċi differenti, li mbagħad jiddefinixxu l-użi finali tagħhom. Skont il-GTĊ, il-valutazzjoni ta’ tqabbil/twaqqigħ tal-prezzijiet, kif ukoll il-valutazzjoni tal-impatt allegatament dannuż tal-importazzjonijiet Ċiniżi kif magħmul fl-ilment fuq livell aggregat hija żvijjanti u insuffiċjenti mingħajr ma tivvaluta fir-realtà l-firxa tal-preżenza, jiġifieri l-volum u s-sehem mis-suq, tal-produtturi Ċiniżi u tal-Unjoni f’kull segment tal-prodott.

(20) Il-Kummissjoni kkunsidrat li l-GTĊ ma ssottometta l-ebda evidenza biex jappoġġa dawk l-affermazzjonijiet. Fil-bidu, l-ilmentatur ipprovda biżżejjed evidenza dwar il-kostijiet u l-prezzijiet tal-prodott investigat. Il-fatt li jeżistu tipi differenti ta’ prodotti li jista’ jkollhom proċessi ta’ produzzjoni, kostijiet u prezzijiet tal-bejgħ differenti ma jfissirx awtomatikament li hemm segmentazzjoni tas-suq. Ta’ min jinnota li skont l-Artikolu 10(2) tar-Regolament bażiku, l-ilmentatur irid jipprovdi informazzjoni li tkun raġonevolment disponibbli għalih. Peress li l-kostijiet u l-prezzijiet ta’ tipi ta’ prodotti manifatturati fiċ-Ċina huma ta’ natura kunfidenzjali u mhux disponibbli għall-ilmentatur, il-Kummissjoni kkunsidrat li l-ilment kien fih biżżejjed informazzjoni li kienet raġonevolment disponibbli għall-ilmentatur biex tagħti bidu għall-investigazzjoni.

(21) Barra minn hekk, l-informazzjoni miġbura u li waslet għand il-Kummissjoni matul l-investigazzjoni wriet li s-suq tal-Unjoni għall-GFF mhuwiex segmentat. L-affermazzjoni li t-tliet tipi ta’ prodotti — WR, NCF u CM — għandhom karatteristiċi fiżiċi u tekniċi differenti, li mbagħad jiddefinixxu l-użi finali tagħhom, hija fattwalment skorretta. Kif spjegat fl-ilment u fil-premessi minn (129) sa (138), u kif ma ġiex ikkontestat mill-GTĊ, il-prodott ikkonċernat jintuża biex jirrinforza r-reżini termoplastiċi u r-reżini ffurmati bis-sħana fl-industrija tal-komposti. Ħafna drabi, fl-użu, tip jista’ jintuża minflok ieħor; it-tip ta’ materjal magħżul jiddependi fuq id-dehra tal-wiċċ, il-fluss tar-raża, it-tensjoni li għaliha l-prodott lest ikun soġġett u t-teknika tal-applikazzjoni. Ċerti tipi ta’ prodotti huma partikolarment tajbin għal tekniki ta’ produzzjoni bil-forom magħluqin, jew tqegħid bl-idejn.

(22) It-tliet tipi ta’ prodotti għandhom dawn l-użi prinċipali u komuni li ġejjin: Id-WRs jintużaw fuq applikazzjonijiet iffurmati bis-sħana, speċjalment dawk li jitqiegħdu bl-idejn, għall-prodotti tal-baħar (qxur tad-dgħajjes u gverti), pannelli tal-karrozzerija (eż. trakkijiet, ferroviji), skrejjen tal-imtieħen tar-riħ, pajpijiet u tankijiet. L-NCFs jintużaw għall-kostruzzjoni ta’ prodotti tal-baħar (qxur tad-dgħajjes u gverti), karrozzerija u pannelli ta’ vetturi (eż. trakkijiet, ferroviji), skrejjen tal-imtieħen tar-riħ u gondoli (nacelles), skis u snowboards, pajpijiet u tankijiet. Is-CMs jintużaw f’applikazzjonijiet b’forom magħluqin għal karrozzerija u pannelli ta’ vetturi, prodotti tal-baħar (qxur ta’ dgħajjes u gverti), gondoli tal-imtieħen tar-riħ u vetturi ta’ rikreazzjoni.

(23) Fl-aħħar nett, il-Kummissjoni tinnota li mhuwiex rari li prodott ikkonċernat ikollu tipi ta’ prodotti li għandhom struttura ta’ kost u prezzijiet differenti. Din hija r-raġuni stess li għaliha l-Kummissjoni tiġbor data abbażi ta’ klassifikazzjoni dettaljata ta’ tipi ta’ prodotti. Din il-klassifikazzjoni, minbarra l-forom tal-materjali, iddistingwiet bejn formati ta’ bejgħ, tipi ta’ ħġieġ użat, piż tal-erja u densità tar-rovings. Il-kalkolu tat-twaqqigħ tal-prezz kien ibbażat fuq it-tip ta’ prodott għal kull paragun ta’ tip ta’ prodott u għalhekk dawn il-karatteristiċi kollha tqiesu meta l-importazzjonijiet mir-RPĊ kienu qed jiġu mqabbla ma’ GFF ta’ produtturi mill-Unjoni. Dan l-argument għalhekk ġie miċħud.

(24) Fil-kummenti tiegħu dwar il-bidu, il-GTĊ argumenta wkoll li d-differenzi sinifikanti bejn il-prezzijiet tal-importazzjoni tal-GFF minn sorsi differenti jagħmilha ċara wkoll li s-suq tal-Unjoni għat-tipi differenti ta’ prodotti huwa segmentat u l-importazzjonijiet minn pajjiżi differenti huma għal segmenti differenti tas-suq.

(25) Kif innutat hawn fuq, l-informazzjoni miġbura mill-Kummissjoni matul l-investigazzjoni kollha kkonfermat li s-suq tal-Unjoni għall-GFF mhuwiex segmentat. Barra minn hekk, l-investigazzjoni wriet li l-produtturi esportaturi Ċiniżi u l-produtturi esportaturi Eġizzjani ma jesportawx forom kompletament differenti ta’ GFF. Is-similaritajiet bejn il-prodott mibjugħ mill-produtturi esportaturi fir-RPĊ u fl-Eġittu kienu ta’ madwar 90 %. Dan l-argument għalhekk ġie miċħud.

(26) Fil-kummenti tiegħu dwar il-bidu, il-GTĊ argumenta wkoll li l-paragun tal-prezzijiet tal-importazzjonijiet Ċiniżi u l-kalkolu tat-twaqqigħ tal-prezz fl-ilment kienu bbażati fuq data mhux komparabbli u magħżula b’mod selettiv li ġiet aġġustata ħażin.

(27) Kif imsemmi hawn fuq, l-Artikolu 10(2) tar-Regolament bażiku jistabbilixxi l-istandard tal-evidenza li trid tiġi pprovduta mill-ilmentatur fl-ilment. Għalhekk, filwaqt li l-informazzjoni trid tkun suffiċjenti trid ukoll tkun raġonevolment disponibbli għall-ilmentatur. Peress li l-informazzjoni dwar il-kostijiet u l-prezzijiet hija kunfidenzjali min-natura tagħha, data preċiża dwar il-kostijiet u l-prezzijiet għal kull tip ta’ prodott esportat minn kumpaniji f’pajjiżi terzi mhijiex disponibbli b’mod raġonevoli għall-ilmentatur fl-istadju tal-bidu. L-informazzjoni pprovduta xorta waħda tqieset suffiċjenti biex tinbeda l-investigazzjoni peress li kienet ibbażata fuq l-istatistika tal-prezzijiet tal-importazzjonijiet Ċiniżi mill-Eurostat.

(28) Il-Kummissjoni nnutat ukoll li, kif speċifikat fil-premessa (965), il-kalkolu tat-twaqqigħ tal-prezzijiet matul l-investigazzjoni kien prinċipalment ibbażat fuq data dettaljata attwali tal-produtturi u tal-produtturi esportaturi tal-Unjoni inklużi fil-kampjun u kkonferma l-allegazzjonijiet ta’ twaqqigħ tal-prezzijiet fl-ilment abbażi tal-istatistika tal-Eurostat. Għaldaqstant, dan l-argument tqies bħala irrilevanti wkoll fir-rigward tad-data użata fl-investigazzjoni.

(29) Fil-kummenti tiegħu dwar il-bidu, il-GTĊ argumenta li l-importazzjonijiet GFF Ċiniżi ma kkawżawx pressjoni fuq il-prezzijiet. Din l-affermazzjoni ma ġiet issostanzjata bl-ebda evidenza.

(30) B’kuntrast, l-ilment ipprovda informazzjoni dwar l-effett tal-importazzjonijiet sussidjati fuq il-prezzijiet tal-prodott simili fis-suq tal-Unjoni u l-impatt konsegwenti tal-importazzjonijiet fuq l-industrija tal-Unjoni, liema informazzjoni tqieset biżżejjed biex tinbeda investigazzjoni. L-evidenza pprovduta fl-ilment uriet li l-prezzijiet tal-Unjoni kienu qed jitwaqqgħu b’mod sinifikanti mill-prezzijiet tal-importazzjoni Eġizzjani u Ċiniżi.

(31) Barra minn hekk, dik l-affermazzjoni hija fattwalment żbaljata. Kif instab mill-Kummissjoni matul l-investigazzjoni u kif spjegat fil-premessa (966), il-produtturi esportaturi Ċiniżi fil-kampjun waqqgħu b’mod sinifikanti l-prezzijiet tal-industrija tal-Unjoni matul il-PI. Dan l-argument għalhekk ġie miċħud.

(32) Fil-kummenti tiegħu dwar il-bidu, il-GTĊ argumenta li l-akkumulazzjoni ta’ importazzjonijiet miċ-Ċina u mill-Eġittu għall-fini tal-analiżi tad-dannu mhijiex ġustifikata f’dan il-każ. Dan minħabba li l-kundizzjonijiet tal-kompetizzjoni bejn l-importazzjonijiet minn dawn il-pajjiżi, u bejn l-importazzjonijiet minn dawn il-pajjiżi u l-prodott simili prodott u mibjugħ mill-industrija tal-Unjoni fis-suq tal-Unjoni huma ferm differenti. Il-GTĊ argumenta li l-GFF Ċiniż mhuwiex f’kompetizzjoni mal-GFF Eġizzjan peress li (i) l-importazzjonijiet tal-GFF Eġizzjani kienu prattikament ineżistenti sal-2017; (ii) l-importazzjonijiet ta’ GFF miċ-Ċina u mill-Eġittu segwew għal kollox xejriet opposti; (iii) l-importazzjonijiet Eġizzjani huma pprezzati b’mod differenti; u (iv) l-importazzjonijiet Eġizzjani huma biss ta’ NCF skont il-kalkoli tal-ilmentatur stess u għalhekk ma jikkompetux mal-Unjoni u mal-bejgħ tal-GFF Ċiniż fis-suq tal-Unjoni.

(33) Il-Kummissjoni l-ewwel osservat li l-ilment kien fih biżżejjed evidenza li turi li l-importazzjonijiet tal-prodott ikkonċernat kienu qed jiġu sussidjati u l-volumi tal-importazzjonijiet kienu sinifikanti u jikkawżaw dannu għall-industrija tal-Unjoni. Kien fiha wkoll għadd ta’ elementi rigward il-valutazzjoni kumulattiva tal-importazzjonijiet miż-żewġ pajjiżi kkonċernati (b’mod partikolari li għal kull pajjiż l-ammonti stmati ta’ sussidjar mhumiex de minimis (9), li għal kull pajjiż il-volumi ta’ importazzjoni huma sinifikanti (10) u li l-pajjiżi kkonċernati qed jikkompetu ma’ xulxin, mal-prodott simili u ma’ pajjiżi terzi u li l-prodotti esportati minn dawn il-pajjiżi qed jikkondividu l-istess karatteristiċi u użi finali mal-prodott simili (11)), li nstabu li kienu qed jegħlbu l-piż tagħhom fl-istadju tal-bidu. Din l-evidenza ġiet analizzata aktar matul l-investigazzjoni u l-Kummissjoni kkonfermat li l-kundizzjonijiet għal akkumulazzjoni ġew issodisfati, kif deskritt fil-premessi (947) sa (950).

(34) Il-GTĊ argumenta wkoll li l-volum tal-importazzjonijiet Ċiniżi naqas fil-perjodu kkunsidrat u ma setax għamel ħsara lill-produtturi tal-Unjoni.

(35) Kif diskuss hawn fuq, l-ilment kien fih biżżejjed evidenza li l-importazzjonijiet ta’ GFF Ċiniżi u Eġizzjani għandhom jiġu vvalutati b’mod kumulattiv. Skont l-evidenza fl-ilment, l-importazzjonijiet ta’ GFF miż-żewġ pajjiżi qed jikkompetu ma’ xulxin u mal-prodott simili, kif ukoll mal-importazzjonijiet minn pajjiżi terzi. L-importazzjonijiet mir-RPĊ u mill-Eġittu għandhom l-istess karatteristiċi u użi, u jinbiegħu lill-klijenti madwar l-Unjoni f’kompetizzjoni diretta ma’ GFF prodott mill-industrija tal-Unjoni u minn pajjiżi terzi.

(36) Fil-kummenti tiegħu dwar il-bidu, il-GTĊ argumenta li l-ilmentatur naqas milli jipprovdi data affidabbli dwar l-industrija tal-Unjoni fis-sħuħija tagħha, peress li d-data dwar dawk li ma ilmentawx ma kinitx affidabbli. Barra minn hekk, l-ilmentatur ma pprovdiex informazzjoni dwar diversi indikaturi tad-dannu.

(37) Il-GTĊ ma spjegax b’liema mod id-data ma kinitx affidabbli. Għal darb’ oħra, l-informazzjoni kunfidenzjali dwar il-bejgħ u data tal-produzzjoni tal-produtturi mhux ilmentaturi tal-Unjoni ma kinitx disponibbli għall-ilmentatur. Għalhekk, l-ilmentatur ipprovda stimi li tqiesu raġonevoli u biżżejjed preċiżi u f’konformità mal-Artikolu 10(2) tar-Regolament bażiku. Sabiex tiġi pprovduta biżżejjed evidenza ta’ dannu, ma hemmx obbligu li tiġi pprovduta data dwar l-indikaturi kollha ta’ dannu msemmija fl-Artikolu 8(4) tar-Regolament bażiku; u lanqas mhemm bżonn li l-indikaturi kollha tad-dannu juru xejra ta’ tnaqqis.

(38) Il-Kummissjoni nnotat li l-kampjun tal-produtturi tal-Unjoni magħżul matul l-investigazzjoni, kien jinkludi l-akbar mhux ilmentatur u dan ta lill-Kummissjoni opportunità li tagħmel kontroverifika tad-data makro. Barra minn hekk, l-indikaturi rilevanti ta’ dannu kollha tqiesu mill-Kummissjoni fl-investigazzjoni. Dan l-argument għalhekk ġie miċħud.

(39) Fil-kummenti tiegħu dwar il-bidu, il-GTĊ argumenta li, il-produtturi tal-Unjoni ma ġarrbux dannu u b’mod partikolari mhux minħabba l-importazzjonijiet Ċiniżi. Skont il-GTĊ, bejn l-2015 u l-PI tal-ilment, l-industrija tal-Unjoni kienet sejra tajjeb u bażikament l-indikaturi kollha ta’ dannu żviluppaw b’mod pożittiv jew baqgħu stabbli.

(40) Id-data fl-ilment uriet b’mod ċar li l-industrija tal-Unjoni ġarbet dannu materjali minn importazzjonijiet sussidjati ħafna li jwaqqgħu l-prezzijiet ta’ GFF mill-pajjiżi suġġetti. Il-produzzjoni, il-bejgħ u s-sehem mis-suq tal-industrija tal-Unjoni naqsu b’mod sostanzjali. L-ilmentaturi kienu mġiegħla jnaqqsu l-investiment u l-impjiegi. L-istokkijiet tal-produtturi tal-Unjoni żdiedu u l-profittabilità tagħhom naqset u dan isostni l-ilment.

(41) Il-Kummissjoni nnutat li matul l-investigazzjoni l-indikaturi ta’ dannu stabbiliti abbażi tad-data reali verifikata pprovduta minn produtturi tal-Unjoni fil-kampjun urew dannu materjali li kien ikkawżat minn importazzjonijiet mill-pajjiżi kkonċernati. Il-GTĊ pprovda kummenti dwar dawn l-indikaturi, fil-kummenti tiegħu dwar id-divulgazzjoni finali (12). Dawn il-kummenti huma indirizzati fit-Taqsima 5.4. ta’ dan ir-Regolament.

(42) Fil-kummenti tiegħu dwar il-bidu, il-GTĊ argumenta li l-industrija tal-Unjoni ġarrbet dannu minħabba l-importazzjonijiet relatati tagħha minn pajjiżi terzi u t-tnaqqis fid-domanda fis-suq tal-Unjoni.

(43) Il-Kummissjoni ma qablitx. L-ilment wera li minħabba l-volumi baxxi ta’ importazzjonijiet relatati minn pajjiżi terzi, dawn ma setgħux ikkawżaw id-dannu materjali. L-analiżi li l-ilmentatur għamel tal-indikaturi tad-dannu wriet ukoll li d-dannu ma jistax jiġi spjegat bit-tnaqqis fid-domanda fis-suq tal-Unjoni minħabba li t-telf mis-sehem mis-suq juri li t-telf fil-bejgħ kien imur b’mod ċar lil hinn mit-tnaqqis fil-konsum.

(44) L-ilmentatur ipprovda biżżejjed evidenza ta’ rabta kawżali bejn l-importazzjonijiet mill-pajjiżi kkonċernati u d-dannu. Barra minn hekk, l-ilmentatur analizza kawżi potenzjali oħra tad-dannu, bħall-prestazzjoni tal-produtturi tal-Unjoni, il-prestazzjoni tal-esportazzjoni tal-produtturi tal-Unjoni u l-importazzjonijiet minn pajjiżi terzi oħra.

(45) Matul l-investigazzjoni, l-importazzjonijiet minn pajjiżi terzi u t-tnaqqis fid-domanda fis-suq tal-Unjoni, ġew eżaminati fit-Taqsima 6.2. hawn taħt. Wara d-divulgazzjoni finali, il-GTĊ ma għamel l-ebda argumenti ġodda fil-kummenti dwar il-bidu. Dan l-argument għalhekk ġie miċħud.

(46) Fil-kummenti tiegħu dwar il-bidu, il-GTĊ argumenta li l-produtturi tal-Unjoni integrati vertikalment ġarrbu dannu minħabba l-kostijiet relatati ma’ “integrazzjoni b’lura” u l-abbiltà mnaqqsa li jbigħu fis-suq miftuħ minħabba “integrazzjoni ’l isfel”.

(47) Fil-bidu, ma kienet disponibbli l-ebda informazzjoni dwar żvantaġġ kompetittiv apparenti mill-industrija tal-Unjoni. Barra minn hekk, il-produtturi tal-Unjoni fil-biċċa l-kbira mhumiex integrati vertikalment.

(48) Barra minn hekk, il-Kummissjoni nnutat li l-investigazzjoni ma wrietx kostijiet anormali minħabba l-integrazzjoni vertikali. Ukoll, il-produtturi tal-Unjoni fil-kampjun kollha biegħu primarjament lil klijenti mhux relatati. Dan l-argument għalhekk ġie miċħud.

(49) Fil-kummenti tiegħu dwar il-bidu, il-GTĊ argumenta li x-xejriet ta’ bejgħ differenti tal-produtturi ilmentaturi u mhux ilmentaturi bejn l-2015 u l-PI tal-ilment jindikaw li ż-żewġ settijiet ta’ produtturi jikkompetu għall-bejgħ u għall-klijenti. Għalhekk, it-telf ta’ bejgħ u mis-sehem tas-suq li kellhom il-produtturi ilmentaturi favur il-produtturi mhux ilmentaturi kien ukoll ir-raġuni probabbli l-għala tal-ewwel kienu soffrew f’termini ta’ volumi ta’ bejgħ u ma setgħux jogħlu l-prezzijiet fil-PI tal-ilment.

(50) Il-kompetizzjoni fost il-produtturi tal-Unjoni hija konsegwenza tas-suq ħieles u normalment hija suppożizzjoni (sakemm ma jkunx hemm evidenza ta’ eżistenza ta’ prattiki antikompetittivi, li mhuwiex il-każ), aktar milli fattur li jispjega l-eżistenza ta’ dannu. Għalhekk, il-produtturi ilmentaturi u mhux ilmentaturi tal-Unjoni mhux biss jikkompetu ma’ xulxin fis-suq tal-Unjoni, iżda anki l-produtturi ilmentaturi tal-Unjoni nfushom jikkompetu ma’ xulxin. Dan ma jistax jiġi kkunsidrat bħala li jnaqqas ir-rabta ta’ kawżalità bejn l-importazzjonijiet sussidjati u d-dannu materjali mġarrab mill-industrija tal-Unjoni fis-sħuħija tagħha. Is-sejbiet tad-dannu materjali bbażati fuq kampjun validu jiddependu fuq valutazzjoni tal-industrija kollha kemm hi, inkluża data mingħand l-ilmentaturi u mhux ilmentaturi (data mikro u makro).

(51) Matul l-investigazzjoni, kif speċifikat fin-Nota tal-fajl għall-ispezzjoni mill-parti interessata fil-kampjun finali tal-produtturi tal-Unjoni tal-21 ta’ Ġunju 2019, il-kampjun tal-produtturi tal-Unjoni kien magħmul kemm mill-produtturi tal-Unjoni, kemm ilmentaturi kif ukoll mhux. Barra minn hekk, id-determinazzjoni tad-dannu ma kinitx limitata għall-produtturi tal-Unjoni li lmentaw iżda għall-industrija kollha tal-Unjoni kollha kemm hi. Din l-affermazzjoni għalhekk ġiet miċħuda.

(52) Fl-aħħar nett, fil-kummenti tiegħu wara l-bidu, il-GTĊ sostna li ngħatat kunfidenzjalità eċċessiva lill-informazzjoni ewlenija bħal min sostna l-ilment u d-data marbuta mad-dannu prinċipali. Il-GTĊ asserixxa li dan żammu milli jirribatti b’mod xieraq l-affermazzjonijiet li għamel l-ilmentatur.

(53) Il-Kummissjoni kkunsidrat li l-verżjoni miftuħa għall-ispezzjoni mill-partijiet interessati fl-ilment kien fiha l-evidenza essenzjali u s-sommarji mhux kunfidenzjali tad-data li ngħatat trattament kunfidenzjali sabiex il-partijiet interessati jkunu jistgħu jeżerċitaw id-drittijiet tad-difiża tagħhom matul il-proċediment kollu. Tfakkar li l-Artikolu 29 tar-Regolament bażiku jippermetti s-salvagwardja ta’ informazzjoni kunfidenzjali f’ċirkostanzi fejn l-iżvelar ikun ta’ vantaġġ kompetittiv sinifikanti għal xi kompetitur jew jista’ jkollu effett negattiv sinifikanti fuq persuna li tkun qed tipprovdi l-informazzjoni jew fuq persuna li minnha dik il-persuna tkun kisbet l-informazzjoni. Għaldaqstant, l-affermazzjonijiet tal-GTĊ f’dan ir-rigward ġew miċħuda.

1.1.2. Kummenti mill-GTE dwar il-bidu

(54) Il-GTE sostna li l-investigazzjoni jenħtieġ li ma titnediex minħabba li l-ilment ma kienx jissodisfa r-rekwiżiti evidenzjarji tal-Artikolu 11(2) tal-Ftehim tad-WTO dwar Sussidji u Miżuri Kompensatorji u tal-Artikolu 10(2) tar-Regolament Bażiku. Skont il-GTE, ma kienx hemm biżżejjed evidenza ta’ sussidji kumpensabbli, ta’ dannu u ta’ rabta kawżali bejn l-importazzjonijiet sussidjati u d-dannu. Il-Kummissjoni rrifjutat dik l-affermazzjoni għall-istess raġunijiet kif imsemmi fil-premessa (6) ta’ hawn fuq.

(55) Matul il-konsultazzjonijiet ta’ qabel il-bidu, il-GTE indika li l-ilmentatur ma ppreżentax evidenza li l-allegat self preferenzjali jingħata mill-gvern Eġizzjan. Madankollu, minħabba l-ġabra ta’ evidenza mressqa fl-ilment, u b’mod partikolari l-arranġamenti bejn iċ-Ċina u l-Eġittu, kif ukoll l-għanijiet ta’ dawn l-arranġamenti, il-Kummissjoni hija tal-fehma li l-ilmentatur ipprovda biżżejjed evidenza kif kien raġonevolment disponibbli għalih li turi li l-imġiba tal-għoti ta’ sussidji permezz ta’ self preferenzjali tista’ tiġi attribwita lill-GTE.

(56) Barra minn hekk, il-GTE sostna li l-allegati benefiċċji tat-taxxa tneħħew mil-leġiżlazzjoni fl-2015 u li l-ilmentatur naqas milli jipprovdi evidenza li dawn għandhom japplikaw għal proġetti eżistenti. Madankollu, il-Kummissjoni sabet li l-ilmentatur ipprovda biżżejjed evidenza tal-anterjorità ta’ dawn il-benefiċċji tat-taxxa kif kien raġonevolment disponibbli għalih.

(57) Il-GTE sostna wkoll li r-remissjoni tad-dazji tal-importazzjoni fuq il-materja prima mhijiex sussidju dment li dawn il-prodotti importati jiġu esportati mill-ġdid bħala tali jew kif ipproċessati fi prodott downstream. Il-Kummissjoni rrikonoxxiet li hija biss ir-remissjoni żejda tad-dazji tal-importazzjoni fuq il-materja prima li hija sussidju kumpensabbli, u tat attenzjoni partikolari lil dan matul l-investigazzjoni. Il-Kummissjoni nnutat ukoll li l-kumment tal-GTE ma japplikax għat-tagħmir tal-produzzjoni.

(58) Il-GTE sostna li l-ilmentatur naqas milli jipprovdi evidenza ta’ benefiċċju fuq l-għoti ta’ art b’remunerazzjoni inqas minn adegwata. Madankollu, il-Kummissjoni sabet li l-ilmentatur ipprovda biżżejjed evidenza ta’ benefiċċju kif kien raġonevolment disponibbli għalih.

(59) Fl-aħħar nett, il-GTE indika li l-ilmentatur naqas milli jipprovdi evidenza tal-ispeċifiċità li tikkonċerna l-provvista tal-elettriku b’remunerazzjoni inqas minn adegwata, billi ma hemm l-ebda speċifiċità meta l-aċċess għal sussidju huwa soġġett għal kundizzjonijiet oġġettivi. Il-Kummissjoni nnutat li l-GTE ma pprovda l-ebda evidenza fir-rigward ta’ dawn il-kundizzjonijiet oġġettivi matul il-konsultazzjonijiet ta’ qabel il-bidu.

(60) Għalhekk, il-Kummissjoni kkonkludiet li kien hemm biżżejjed evidenza pprovduta fl-ilment biex tinbeda investigazzjoni dwar l-allegati sussidji kumpensabbli mogħtija direttament jew indirettament mill-GTE.

1.1.3. Kummenti dwar l-investigazzjoni anti-dumping separata

(61) Wara d-divulgazzjoni definittiva, Yuntianhua Group sostna li s-sostituzzjoni tal-fatturi ta’ produzzjoni mwettqa fl-investigazzjoni anti-dumping separata mhijiex xierqa u talab lill-Kummissjoni twettaq kalkolu tal-marġni ta’ dumping għall-produtturi esportaturi tal-grupp mingħajr rikors għall-Artikolu 2(6a) tar-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ir-“Regolament anti-dumping bażiku”) (13). Skont Yuntianhua Group, l-investigazzjoni antisussidji ma sabet l-ebda evidenza li l-inputs tal-GFF kienu pprovduti b’remunerazzjoni inqas minn adegwata. Il-grupp argumenta b’mod simili li l-investigazzjoni antisussidji aċċettat li l-inputs tal-GFF kienu nxtraw b’valuri tas-suq mhux distorti peress li l-fatturat tal-fornituri tal-input u tal-materja prima ntużaw għall-kalkolu tal-benefiċċji tas-sussidju.

(62) Il-Kummissjoni, l-ewwel nett, innotat li l-kummenti dwar il-kalkolu u l-metodoloġija użati fl-investigazzjoni anti-dumping separata lil hinn mill-ambitu ta’ dan il-proċediment. Għalhekk, kummenti li jikkonċernaw il-metodoloġija użata għad-determinazzjoni tad-dumping jenħtieġ li jkunu pprovduti fil-kuntest ta’ dik l-investigazzjoni.

(63) It-tieni, l-investigazzjoni, kif deskritta fit-Taqsima 3, uriet li l-fornituri ewlenin tal-produtturi esportaturi bbenefikaw b’mod estensiv minn sussidji tal-gvern. Il-Kummissjoni fakkret li l-użu tal-fatturat ta’ kumpaniji relatati li jfornu inputs u materja prima ma jimplikax li qed jiġi aċċett li l-valuri tas-suq ta’ dawk il-provvisti mhux jiġi distort. Għall-kuntrarju, il-fatturat huwa l-element ta’ allokazzjoni, li jippermetti tqassim tajjeb tas-sussidji stabbiliti li minnhom ibbenefikaw il-produtturi esportaturi.

(64) Fl-aħħar, il-Kummissjoni nnutat li s-sejbiet magħmula skont l-Artikolu 2 (6a) tar-Regolament bażiku dwar l-anti-dumping huma relatati ma’ distorsjonijiet sinifikanti fejn il-prezzijiet jew il-kostijiet jiġu affettwati minn intervent sostanzjali tal-gvern. Varjetà ta’ elementi huma eżaminati f’dan il-kuntest b’mod olistiku. Għaldaqstant, il-fatt li investigazzjoni antiidumping skont l-Artikolu 2(6a) ma tiddependix fuq evidenza li tikkonċerna s-sussidjar ta’ materja prima jew tal-prodott ikkonċernat mhuwiex impediment għall-Kummissjoni biex tinvestiga separatament u skont ir-regoli applikabbli fir-Regolament bażiku jekk hemmx sussidjar. Għaldaqstant, l-argumenti ta’ Yuntianhua Group ġew miċħuda.

(65) Wara d-divulgazzjoni definittiva addizzjonali, Yuntianhua Group sostna li d-divulgazzjoni kien fiha sejbiet ġodda dwar: (i) in-nuqqas ta’ segmentazzjoni tas-suq GFF; (ii) il-karatteristiċi fiżiċi u tekniċi tal-prodott; (iii) l-istruttura tal-kost u tal-prezzijiet; (iv) l-għadd doppju li jirriżulta mill-impożizzjoni fl-istess ħin ta’ dazji anti-dumping u antisussidji li affettwaw il-livell tad-dazji anti-dumping definittivi imposti fis-7 ta’ April 2020; u (v) il-fatt li l-marġni ta’ dumping li nstab fl-investigazzjoni anti-dumping għal din il-parti kien żbaljat u għandu jitnaqqas mill-ammont kollu tas-sussidjar stabbilit fir-RPĊ biex jiġi evitat l-għadd doppju. Dawn l-elementi ma kinux jinsabu fid-divulgazzjoni finali tal-proċedura anti-dumping parallela u b’hekk ma kienx fiha dawn is-sejbiet u l-kunsiderazzjonijiet essenzjali. B’riżultat ta’ dan, skont din il-parti, ir-Regolament anti-dumping definittiv (UE) 2020/492 huwa manifestament mhux raġonevoli u illegali, u l-marġni ta’ dumping ta’ 64,7 % li jidher fir-Regolament anti-dumping (UE) 2020/492 huwa żbaljat.

(66) Il-Kummissjoni nnotat mill-bidu nett li l-ispjegazzjonijiet li jinsabu fid-divulgazzjoni definittiva addizzjonali f’din il-proċedura huma reazzjoni għall-kummenti li waslu mingħand il-partijiet wara dik id-divulgazzjoni, u b’hekk kien fiha aktar dettalji dwar is-sejbiet li għamlet il-Kummissjoni. Għaldaqstant, ma jikkostitwixxux sejbiet ġodda iżda sempliċiment jindirizzaw il-kummenti tal-partijiet interessati.

(67) Barra minn hekk, dwar il-punti (i) - (iii) imqajma minn din il-parti jiġifieri n-nuqqas ta’ segmentazzjoni tas-suq tal-GFF, il-karatteristiċi tal-prodott, u l-istruttura tal-kost u tal-prezzijiet, il-Kummissjoni nnutat li r-rimarki fid-divulgazzjoni addizzjonali dwar dawn it-tliet punti kienu maħsuba biex jindirizzaw affermazzjonijiet ġodda li għamlu l-partijiet. Dawn l-affermazzjonijiet ġodda tressqu biss fil-kuntest ta’ dan il-proċediment antisussidju. L-unika affermazzjoni mqajma fil-proċediment anti-dumping dwar is-segmentazzjoni kienet li l-produtturi tal-Unjoni jipproduċu biss prodotti OEM speċifiċi għall-konsumatur u jenħtieġ li ma tiġi imposta l-ebda miżura fuq is-segment OEM. Dawn l-argumenti ġew indirizzati b’mod sħiħ fil-premessa 409 tar-Regolament anti-dumping (14). Għalhekk, il-Kummissjoni ma setgħetx possibbilment diġà tindirizza dawn il-kummenti ġodda fil-kuntest tad-divulgazzjoni fir-rigward tal-antidumping. Ir-Regolament anti-dumping definittiv kien jinkludi s-sejbiet u l-kunsiderazzjonijiet essenzjali kollha li abbażi tagħhom il-Kummissjoni ħadet id-deċiżjoni tagħha dwar din il-proċedura u indirizza b’mod sħiħ l-argumenti kollha li tqajmu fil-kuntest ta’ dak il-proċediment. Is-sejbiet fil-proċedura antisussidji ma jaffettwawx ir-raġunament li sar fir-Regolament anti-dumping definittiv.

(68) Barra minn hekk, minn perspettiva sostantiva, dawn il-punti la jaffettwaw u lanqas ibiddlu b’xi mod is-sejbiet tal-investigazzjoni, la tal-antidumping u lanqas tal-antisussidju. Għalhekk, ma hemm l-ebda impatt minn dawn il-punti fuq is-sitwazzjoni tal-parti li qed tagħmel din l-affermazzjoni jew fuq is-sitwazzjoni ta’ xi parti oħra. Minkejja dan, il-Kummissjoni ddeċidiet li tagħti opportunità addizzjonali lill-partijiet biex jikkummentaw dwar dawk il-punti. Tabilħaqq, għalkemm dawn il-partijiet ma introduċew l-ebda bidla huma stess (u għalhekk il-Kummissjoni ma kellhiex fil-prinċipju obbligu li tindirizzahom fid-divulgazzjoni addizzjonali iżda fir-Regolament definittiv), dawn ġew inklużi fid-divulgazzjoni addizzjonali definittiva. Għal dawn ir-raġunijiet kollha, dawn l-affermazzjonijiet ġew miċħuda.

(69) F’kwalunkwe każ, ma teżisti l-ebda kontradizzjoni bejn is-sejbiet taż-żewġ investigazzjonijiet. L-unika differenza hija li l-partijiet kellhom l-opportunità jikkummentaw fi stadju aktar tard u għamlu kummenti addizzjonali f’dan il-proċediment. Il-Kummissjoni kellha l-obbligu li twieġeb għal dawn il-kummenti u li għamlet hekk f’dan ir-Regolament.

(70) Fir-rigward speċifiku tal-aħħar żewġ kwistjonijiet, (iv) u (v) fil-premessa (67) hawn fuq, tal-possibbiltà ta’ għadd doppju u tal-marġni tad-dumping, il-Kummissjoni nnutat dan li ġej. L-ewwel nett, kif diġà ġie spjegat b’tweġiba għall-kummenti tal-partijiet għad-divulgazzjoni definittiva ta’ dan il-proċediment, b’mod partikolari fil-premessa (1137), il-Kummissjoni indirizzat b’mod sħiħ il-kwistjoni potenzjali tal-għadd doppju u tat biżżejjed opportunità lill-partijiet kollha biex jissottomettu kummenti matul dan il-proċediment. Hija ma setgħetx tagħmel dan fil-kuntest tal-proċediment tal-anti-dumping li kien għaddejj. It-tieni, il-Kummissjoni tinnota li fil-kuntest ta’ proċedimenti separati tal-anti-dumping u tal-antisussidji fuq l-istess prodott li joriġina mill-istess pajjiż fejn l-impożizzjoni ta’ dazji kumpensatorji sseħħ aktar tard mill-impożizzjoni ta’ dazji anti-dumping, ma hemm l-ebda alternattiva ħlief li jiġu emendati d-dazji anti-dumping imposti preċedentement. Dan irid isir sabiex jitqiesu d-dazji kompensatorji l-ġodda filwaqt li fl-istess ħin jiġi evitat l-għadd doppju u tiġi rispettata r-regola tal-inqas dazju jekk applikabbli u rilevanti. Għal dan l-għan, f’dawn il-każijiet it-teknika leġiżlattiva hija li jiġu imposti d-dazji kumpensatorji rilevanti u mbagħad fl-istess ħin jiġu emendati d-dazji anti-dumping applikabbli rilevanti kif xieraq permezz tal-istess regolament. Għaldaqstant, għall-kuntrarju ta’ dak li qed targumenta din il-parti, ir-Regolament anti-dumping (UE) 2020/492 mhuwiex manifestament żbaljat u mhux raġonevoli. Il-valutazzjonijiet u l-affermazzjonijiet rilevanti ġew indirizzati b’mod sħiħ f’dan ir-Regolament, li jikkostitwixxi wkoll il-bażi għall-emendar tar-regolament anti-dumping definittiv. Billi d-dazju anti-dumping rilevanti applikabbli għal Yuntianhua Group huwa modifikat ukoll skont dan ir-Regolament, kif spjegat fid-dettall fit-Taqsima 8, anki l-affermazzjoni ta’ din il-parti, li l-livell tad-dazju anti-dumping tagħha fir-Regolament (UE) 2020/492 huwa żbaljat, hija fattwalment kif ukoll legalment ħażina. Għal dawn ir-raġunijiet kollha, l-affermazzjonijiet ta’ Yuntianhua Group huma miċħuda.

1.2. Reġistrazzjoni ta’ importazzjonijiet

(71) Fil-31 ta’ Lulju 2019, l-ilmentatur ippreżenta talba għal reġistrazzjoni tal-importazzjonijiet ta’ GFF li joriġina mill-pajjiżi kkonċernati skont l-Artikolu 24(5) tar-Regolament bażiku. Fil-21 ta’ Novembru 2019, l-ilmentatur reġa’ ppreżenta talba għal reġistrazzjoni skont l-Artikolu 24(5) tar-Regolament bażiku, b’ċifri aġġornati dwar l-importazzjoni.

(72) Skont l-Artikolu 24(5) tar-Regolament bażiku, l-importazzjonijiet tal-prodott ikkonċernat huma soġġetti għar-reġistrazzjoni biex ikun żgurat li jekk mill-investigazzjoni jirriżultaw sejbiet li jwasslu għall-impożizzjoni ta’ dazji kompensatorji definittivi, dawk id-dazji jkunu jistgħu jiġu imposti retroattivament fuq l-importazzjonijiet irreġistrati skont id-dispożizzjonijiet legali applikabbli, jekk il-kundizzjonijiet meħtieġa jiġu ssodisfati.

(73) Bi tweġiba għat-talba ta’ reġistrazzjoni, il-partijiet interessati ppreżentaw kummenti li l-Kummissjoni indirizzat fir-Regolament ta’ reġistrazzjoni. Il-Kummissjoni kellha biżżejjed evidenza disponibbli li tiġġustifika l-ħtieġa li l-importazzjonijiet jiġu rreġistrati.

(74) Fil-21 ta’ Jannar 2020, il-Kummissjoni ppubblikat ir-Regolament ta’ Implimentazzjoni (UE) 2020/44 (“ir-Regolament ta’ reġistrazzjoni”) (15) li għamel l-importazzjonijiet tal-GFF li joriġinaw mir-RPĊ u mill-Eġittu soġġetti għal reġistrazzjoni mit-22 ta’ Jannar 2020.

1.3. Kjarifika tal-ambitu tal-prodott

(75) Matul l-investigazzjoni, ħareġ biċ-ċar li xi operaturi ekonomiċi jaf ma kinux jippreżentaw ruħhom minħabba fehim żbaljat tad-definizzjoni tal-prodott taħt investigazzjoni. Għal din ir-raġuni, fit-18 ta’ Settembru 2019, il-Kummissjoni ċċarat il-kliem tad-deskrizzjoni tal-ambitu tal-prodott inkluż fin-Notifika ta’ Bidu billi ppubblikat Notifika (“Notifika ta’ Kjarifika”) (16). In-Notifika ta’ Kjarifika tat wkoll il-possibbiltà li l-partijiet jippreżentaw ruħhom sa perjodu ta’ żmien stipulat u biex jitolbu kwestjonarju, jekk xtaqu jagħmlu dan. L-ebda parti interessata ma bagħtet xi kumment dwar in-Notifika ta’ Kjarifka jew talbet kwestjonarju.

(76) Wara l-pubblikazzjoni tan-Notifika ta’ Kjarifika u fl-investigazzjoni sussegwenti, ġie kkonfermat li l-ebda operatur ekonomiku ma kien naqas milli jippreżenta lilu nnifsu minħabba n-nuqqas ta’ fehim possibbli fid-definizzjoni tal-prodott ikkonċernat inkluża fin-Notifika ta’ Bidu.

1.4. Il-perjodu ta’ investigazzjoni u l-perjodu taħt kunsiderazzjoni

(77) L-investigazzjoni tas-sussidjar u tad-dannu kopriet il-perjodu bejn l-1 ta’ Jannar 2018 u l-31 ta’ Diċembru 2018 (“il-perjodu ta’ investigazzjoni” jew il-“PI”). L-eżami tax-xejriet rilevanti għall-valutazzjoni tad-dannu kopra l-perjodu ta’ bejn l-1 ta’ Jannar 2015 u t-tmiem tal-perjodu ta’ investigazzjoni (“il-perjodu taħt kunsiderazzjoni”).

(78) Kemm l-investigazzjoni antisussidji attwali kif ukoll l-investigazzjoni anti-dumping imsemmija fil-premessa (4) għandhom l-istess perjodu ta’ investigazzjoni u l-istess perjodu taħt kunsiderazzjoni.

1.5. Il-partijiet interessati

(79) Fin-Notifika ta’ Bidu, il-Kummissjoni stiednet lill-partijiet interessati jagħmlu kuntatt magħha sabiex jipparteċipaw fl-investigazzjoni. Barra minn hekk, il-Kummissjoni għarrfet speċifikament lill-ilmentatur, lill-GTE, lill-GTĊ, lil produtturi tal-Unjoni magħrufa oħrajn, lill-produtturi esportaturi magħrufa, lill-importaturi magħrufa u lill-utenti dwar il-bidu tal-investigazzjoni u stednithom sabiex jipparteċipaw.

(80) Il-partijiet interessati kellhom l-opportunità jikkummentaw dwar il-bidu tal-investigazzjoni u jitolbu seduta mal-Kummissjoni u/jew mal-Uffiċjal tas-Seduta fil-proċedimenti kummerċjali. Yuntianhua Group talab intervent mill-Uffiċjal tas-Seduta biex iqajjem tħassib relatat mal-iskadenza mogħtija biex iwieġeb għal ittra ta’ defiċjenza. Il-kumpanija sostniet li ma kinitx innutat l-ittra ta’ defiċenza minħabba li s-server tal-IT tagħha kien bi żball ikkunsidra l-email tal-Kummissjoni bħala posta mhux mixtieqa, u talbet estensjoni ta’ 18-il jum. L-Uffiċjal tas-Seduta stieden lill-Kummissjoni testendi l-iskadenza b’sitt ijiem.

(81) Kif imsemmi fit-Taqsima 1.3, il-Kummissjoni ċċarat l-ambitu tal-prodott matul l-investigazzjoni u tat lill-partijiet interessati kkonċernati mill-kjarifika, jew lil min seta’ ma kienx ippreżenta lilu nnifsu minħabba li emmen li ma kienx ikkonċernat mill-proċediment, l-opportunità li jippreżenta lilu nnifsu u li jitlob kwestjonarju sa perjodu ta’ żmien stipulat. L-ebda parti oħra ma ppreżentat lilha nnifisha.

1.6. Kampjunar

(82) Fin-Notifika ta’ Bidu, il-Kummissjoni ddikjarat li hija tista’ tieħu kampjun mill-partijiet interessati skont l-Artikolu 27 tar-Regolament bażiku.

1.6.1. Il-kampjunar tal-produtturi tal-Unjoni

(83) Fin-Notifika ta’ Bidu, il-Kummissjoni ddikjarat li kienet iddeċidiet li tillimita l-investigazzjoni għal għadd raġonevoli ta’ produtturi tal-Unjoni billi tapplika kampjunar. Hija żiedet tgħid li għażlet b’mod provviżorju kampjun ta’ produtturi tal-Unjoni abbażi tal-volum ta’ produzzjoni rrappurtat tal-prodott simili fl-Unjoni bejn Ottubru 2017 u Settembru 2018 filwaqt li qieset ukoll il-firxa ġeografika. Il-kampjun ikkonsista minn erba’ produtturi tal-Unjoni li jirrappreżentaw aktar minn 40 % tal-produzzjoni totali stmata tal-Unjoni ta’ GFF. L-ebda waħda mill-partijiet interessati ma pprovdiet kummenti u għalhekk il-kampjun provviżorju ġie kkonfermat. Il-kampjun jirrappreżenta lill-industrija tal-Unjoni.

1.6.2. Il-kampjunar tal-importaturi

(84) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta’ Bidu.

(85) Importatur mhux relatat wieħed biss (Euroresins UK Ltd.) ipprovda l-informazzjoni mitluba u qabel li jkun inkluż fil-kampjun. Minħabba n-numru żgħir ta’ importaturi li kkollaboraw, il-Kummissjoni ddeċidiet li ma kienx meħtieġ li jittieħed kampjun.

1.6.3. Il-kampjunar tal-produtturi esportaturi fir-RPĊ

(86) Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi magħrufa kollha fir-RPĊ sabiex jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina għall-Unjoni Ewropea biex tidentifika u/jew tikkuntattja lil produtturi esportaturi oħrajn, jekk hemm, li jistgħu jkunu interessati jipparteċipaw fl-investigazzjoni.

(87) Kien hemm tmien produttur esportatur jew gruppi ta’ produtturi esportaturi fir-RPĊ li ppreżentaw l-informazzjoni mitluba u qablu li jkunu inklużi fil-kampjun. Skont l-Artikolu 27(1) tar-Regolament bażiku, il-Kummissjoni għażlet kampjun ta’ żewġ gruppi ta’ produtturi esportaturi abbażi tal-ikbar volum rappreżentattiv ta’ esportazzjonijiet lejn l-Unjoni li jista’ jiġi investigat b’mod raġonevoli fil-ħin disponibbli. Il-gruppi ta’ produtturi esportaturi inklużi fil-kampjun jirrappreżentaw aktar minn 79 % tal-esportazzjonijiet irrappurtati ta’ GFF mir-RPĊ lejn l-Unjoni matul il-perjodu ta’ investigazzjoni.

(88) Il-kampjun tal-produtturi esportaturi jew gruppi ta’ produtturi esportaturi huwa li ġej: — China National Building Materials Group (“CNBM Group”), inklużi — Jushi Group Co. Ltd (“Jushi” jew “Jushi China”); — Zhejiang Hengshi Fiberglass Fabrics Co. Ltd (“Hengshi”); — Taishan Fiberglass Inc (“Taishan”) — Yuntianhua Group (“Yuntianhua Gorup”), inklużi: — PGTEX China Co. Ltd (“PGTEX”), — Chongqing Tenways Material Corp. (“CTM”).

(89) Skont l-Artikolu 27(2) tar-Regolament bażiku, il-produtturi esportaturi magħrufa u kkonċernati kollha, u l-awtoritajiet tar-RPĊ ġew ikkonsultati dwar l-għażla tal-kampjun.

(90) Waslu kummenti dwar l-għażla tal-kampjun minn żewġ produtturi esportaturi inklużi fil-kampjun, Jushi u Hengshi, li jagħmlu parti mis-CNBM Group. Filwaqt li Jushi u Hengshi ma kkontestawx il-fatt li kienu kumpaniji relatati, huma ddikjaraw li ma kinux relatati ma’ Taishan. Jushi ddikjarat li l-Kummissjoni ma setgħetx tiddependi b’mod mekkaniku fuq l-Artikolu 127(1)(d) jew (f) tar-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 (17) (“l-Att ta’ implimentazzjoni tal-Kodiċi Doganali tal-Unjoni”) biex tittratta Hengshi, Jushi u Taishan bħala entità waħda. Insostenn ta’ din il-pretensjoni, Jushi rreferiet għall-Bord tad-WTO fil-Korea – Certain Paper (18) u l-Linji Gwida għal tranżazzjonijiet relatati ta’ kumpaniji elenkati tal-Borża ta’ Shanghai.

(91) Huma enfasizzaw li (i) ma kellhomx parteċipazzjoni azzjonarja diretta komuni, (ii) ma kien hemm l-ebda sovrapożizzjoni fil-bordijiet tagħhom, (iii) ma kien hemm l-ebda tranżazzjoni relatata bejn Hengshi/Jushi u Taishan, u (iv) kienu kompetituri fis-suq.

(92) Wara l-eżerċizzju tal-kampjunar, fit-13 ta’ Novembru 2019, saret seduta ma’ Taishan, li fiha reġgħu tqajmu l-argumenti msemmija hawn fuq.

(93) L-investigazzjoni żvelat li China National Building Material (“CNBM”) hija intrapriża tal-Istat Ċiniż li 41,27 % tagħha hija direttament jew indirettament proprjeta tal-Kumpanija Omm ta’ CNBM, li min-naħa tagħha hija proprjetà kollha kemm hi tal-Kummissjoni tal-Kunsill tal-Istat ta’ Amministrazzjoni u Superviżjoni tal-Assi (“SASAC”) li hija proprjetà tal-Istat. CNBM għandha sehem ta’ 26,97 % f’China Jushi Co., Ltd. (“China Jushi”), li hija l-unika azzjonist ta’ Jushi (19).

(94) F’Settembru 2017, CNBM daħlet fi Ftehim ta’ Fużjoni (20) ma’ Sinoma li ġie ffinalizzat f’Mejju 2018. Sinoma, permezz tas-sussidjarja tagħha Sinoma Science & Technology Co. kienet is-sid ta’ Taishan. Wara l-fużjoni, Sinoma ngħaqdet u ġiet assorbita minn CNBM. Bħala konsegwenza, CNBM għandha sehem ta’ 26,97 % f’China Jushi (l-unika azzjonista ta’ Jushi) u sehem ta’ 60,24 % f’Sinoma Science & Technology Co., Ltd. (l-unika azzjonista ta’ Taishan).

(95) L-Artikolu 127(1)(d) tal-Att ta’ Implimentazzjoni tal-Kodiċi Doganali jistabbilixxi li żewġ persuni għandhom jitqiesu li jkunu relatati jekk: parti terza tkun tippossjedi, tikkontrolla jew iżżomm direttament jew indirettament 5 % jew aktar tal-istokk jew l-ishma li jivvutaw jew tat-tnejn. CNBM għandha sehem ta’ 26,97 % f’China Jushi (l-unika azzjonista ta’ Jushi) u 60,24 % f’Sinoma Science & Technology Co., Ltd. (l-unika azzjonista ta’ Taishan). Għalhekk, instab li l-kumpaniji kienu relatati.

(96) Barra minn hekk, skont rapport tal-kumpanija mill-kumpanija ta’ senserija Ċiniża Guotai Junan Securities tal-2019 (21), CNBM ilha mill-2017 torganizza mill-ġdid l-entitajiet operatorji tagħha sabiex ittejjeb il-koordinazzjoni reġjonali u telimina l-kompetizzjoni orizzontali fost is-sussidjarji elenkati. Barra minn hekk, CNBM beħsiebha ssolvi l-kwistjonijiet tal-kompetizzjoni orizzontali sal-2020. Skont l-informazzjoni disponibbli pubblikament fir-rapport, CNBM ippjanat li tibda dan il-proċess billi tikkonsolida n-negozju tal-fibra tal-ħġieġ tagħha permezz ta’ injezzjonijiet ta’ assi bejn China Jushi u Sinoma Science & Technology (l-unika azzjonista ta’ Taishan). Għalhekk, l-evidenza miġbura matul l-investigazzjoni ma tappoġġjax l-argument tal-kumpaniji li l-parteċipazzjoni azzjonarja komuni ma għandha l-ebda implikazzjoni prattika u li l-kumpaniji joperaw b’mod indipendenti. Għall-kuntrarju, din l-evidenza tissuġġerixxi li lil hinn mis-sempliċi parteċipazzjoni azzjonarja (li waħedha tista’ tkun determinanti għall-konklużjoni li l-kumpaniji huma relatati), it-tliet kumpaniji jistgħu jinfluwenzaw ukoll b’mod konsiderevoli d-deċiżjonijiet kummerċjali ta’ xulxin, u li l-kumpanija tal-kontroll tagħhom (CNBM) għandha l-għan li tal-anqas tikkoordina, jekk mhux tintegra, l-operazzjonijiet tagħhom (“issolvi l-kwistjonijiet tal-kompetizzjoni orizzontali”). Dan ifisser li s-sussidji riċevuti minn kwalunkwe minn dawk il-kumpaniji jistgħu jintużaw għall-vantaġġ tal-prodott ikkonċernat mingħajr distinzjoni. Għalhekk, il-Kummissjoni rrifjutat l-affermazzjoni li l-konklużjoni tagħha li tikkunsidra t-tliet kumpaniji bħala relatati ma qisitx ir-realtajiet fattwali u ekonomiċi.

(97) Fir-rigward tal-argument li l-Kummissjoni ma setgħetx tittratta lil Hengshi, Jushi u Taishan bħala grupp uniku għall-fini tal-kalkolu tal-ammont ta’ sussidjar mogħti fuq il-prodott ikkonċernat, il-Kummissjoni fakkret li biex jiġi żgurat li l-miżuri jkunu jistgħu jiġu infurzati b’mod effettiv, b’mod partikolari biex jiġi evitat li l-esportazzjonijiet jiġu diretti permezz ta’ kumpanija relatata bl-anqas dazju, hija l-prattika tal-Kummissjoni li tistabbilixxi r-relazzjoni bejn il-produtturi esportaturi permezz tal-kriterji stabbiliti fl-Artikolu 127 tal-Att ta’ Implimentazzjoni tal-Kodiċi Doganali tal-Unjoni. Dan ġie kkomunikat b’mod ċar lill-partijiet kollha fin-Notifika ta’ bidu fil-bidu tal-proċediment. Barra minn hekk, ir-referenza għall-Artikolu 127 tal-Att ta’ Implimentazzjoni tal-Kodiċi Doganali tal-Unjoni tinsab espliċitament fl-Artikolu 2(1) tar-Regolament bażiku dwar l-Anti-dumping (22) u l-Kummissjoni jenħtieġ li jkollha l-istess trattament ta’ partijiet kemm f’każijiet anti-dumping kif ukoll f’ każijiet antisussidji (23). Barra minn hekk, skont l-Artikolu 7(1) tar-Regolament bażiku, il-kalkolu tal-ammont ta’ sussidjar isir għal kull unità tal-prodott issussidjat esportat lejn l-Unjoni. Il-kalkolu tal-ammont ta’ sussidji kumpensabbli abbażi tal-prodott ikkonċernat esportat lejn l-Unjoni jimplika li, meta l-kumpaniji jkunu relatati, peress li l-flus huma funġibbli, jistgħu jużaw dawk il-benefiċċji għall-prodott ikkonċernat mingħajr distinzjoni, u għalhekk, irrispettivament mill-produttur esportatur b’mod partikolari. F’dan il-każ, peress li Henghsi, Jushi u Taishan jagħmlu u jesportaw il-prodott ikkonċernat, l-ammont ta’ sussidji kumpensabbli mogħtija fuqhom jenħtieġ li jqis il-fatt li, minħabba r-relazzjoni tagħhom, huma kapaċi jidderieġu dawk il-benefiċċji għall-prodott ikkonċernat esportat lejn l-Unjoni kif jidhrilhom xieraq. Konsegwentement, il-benefiċċji mogħtija lil dawk il-produtturi esportaturi fir-rigward tal-prodott ikkonċernat jenħtieġ li jirriżultaw f’ammont wieħed għall-grupp.

(98) Fl-aħħar nett, il-każ tad-WTO (24) msemmi minn Jushi fil-premessa (90) ma jappoġġjax l-affermazzjoni tal-kumpanija. Fil-fatt, għall-kuntrarju ta’ dak li Jushi qed tipprova tikkonkludi, il-Bord tad-WTO f’dak il-każ kkonferma li, għall-fini ta’ determinazzjonijiet ta’ dumping f’investigazzjonijiet anti-dumping, ir-regola fl-Artikolu 6.10 tal-Ftehim anti-dumping tad-WTO (fejn jenħtieġ li jkun kkalkulat marġni ta’ dumping għal kull produttur esportatur) ma kinitx neċessarjament tipprekludi li entitajiet ġuridiċi distinti jiġu ttrattati bħala esportatur jew produttur uniku. Il-Bord innota li dan it-trattament ikun permess “fejn ir-relazzjoni strutturali u kummerċjali bejn il-kumpaniji inkwistjoni tkun suffiċjentement qrib biex jiġu kkunsidrati bħala esportatur uniku” (25). Bl-applikazzjoni ta’ din il-konsiderazzjoni, il-Bord ma stabbilixxiex il-kriterji li l-awtoritajiet investigattivi jridu japplikaw biex jivvalutaw jekk il-kumpaniji humiex relatati. Il-Bord sempliċement analizza l-elementi speċifiċi (bħall-parteċipazzjoni azzjonarja, il-bord tad-diretturi, il-mezzi ta’ bejgħ) li l-awtorità ta’ investigazzjoni kellha quddiemha f’dak il-każ. Il-Korp tal-Appell f’KE — Fastenersikkonferma l-possibbiltà li għadd ta’ esportaturi jiġu ttrattati bħala entità waħda, u elenka wkoll elementi li jistgħu jkunu rilevanti, bħall-eżistenza ta’ rabtiet korporattivi u strutturali bejn l-esportaturi, bħal (i) kontroll, parteċipazzjoni azzjonarja u ġestjoni komuni; (ii) l-eżistenza ta’ rabtiet korporattivi u strutturali bejn l-Istat u l-esportaturi, bħal kontroll, parteċipazzjoni azzjonarja u ġestjoni komuni; u (iii) kontroll jew influwenza materjali mill-Istat fir-rigward tal-ipprezzar u tal-produzzjoni (26). F’dak ir-rigward, mill-elementi legali u fattwali ta’ dan il-każ, ma jistax jiġi miċħud li jeżistu rabtiet korporattivi bejn Jushi, Hengshi u Taishan.

(99) Abbażi ta’ dak li ntqal hawn fuq, il-Kummissjoni kkonkludiet li kienu kumpaniji relatati għall-iskop ta’ din l-investigazzjoni u l-affermazzjonijiet kollha f’dan ir-rigward ġew għaldaqstant miċħuda.

(100) Wara d-divulgazzjoni definittiva, Taishan oġġezzjona għall-applikazzjoni ta’ dazju kumpensatorju kombinat ma’ Hengshi/Jushi. Din il-parti interessata sostniet li l-azzjonist finali komuni CNBM kellu biss kontroll limitat ħafna fuq id-deċiżjonijiet kummerċjali u operazzjonali ta’ Jushi jew ta’ Hengshi. Huma tennew li Taishan u Hengshi/Jushi kienu kompetituri fis-suq u nnotaw li huma diġà kienu ppreżentaw evidenza b’appoġġ għal dawn l-affermazzjonijiet. Taishan offra impenn bil-miktub li effettivament jaqta’ kwalunkwe rabta kummerċjali bejn Taisisan u Hengshi/Jushi u għalhekk ma jippermetti l-ebda esportazzjoni ta’ GFF lejn l-Unjoni minn Hengshi/Jushi permezz ta’ Taishan.

(101) Kif deskritt fil-premessa (96), l-investigazzjoni wriet li permezz tal-azzjonisti komuni tagħhom, it-tliet kumpaniji huma kapaċi jinfluwenzaw b’mod sinifikanti d-deċiżjonijiet kummerċjali ta’ xulxin. L-evidenza fil-fajl uriet li l-kumpaniji jinsabu fil-proċess li jikkonsolidaw u jikkoordinaw l-operazzjonijiet tal-fibra tal-ħġieġ. Ma ġiet ipprovduta l-ebda informazzjoni jew evidenza ġdida li tista’ tinvalida dawn is-sejbiet. Fil-fatt, Taishan ma kkontestax il-pjanijiet tal-azzjonist ewlieni tiegħu li jikkonsolida n-negozju tal-fibra tal-ħġieġ tiegħu. Tali pjanijiet huma f’kontradizzjoni ċara ma’ kwalunkwe impenn biex jinqatgħu r-rabtiet kummerċjali bejn Taishan u Hengshi/Jushi. Barra minn hekk, u mingħajr ma tittieħed pożizzjoni dwar jekk il-Kummissjoni tistax taċċetta impenn bħal dan, jidher ċar li l-kumpanija mhijiex f’pożizzjoni li tidħol f’xi tip ta’ impenn mingħajr l-approvazzjoni tal-kontrolluri finali tagħha. Għalhekk, l-affermazzjonijiet u t-talba għal impenn ta’ Taishan ġew miċħuda.

(102) Wara d-divulgazzjoni definittiva, is-CNBM Group argumenta li s-sussidji riċevuti mingħand in-negozjant relatat Jushi Hong Kong Co. Ltd. ma setgħux jiġu kkumpensati, peress li l-kumpanija kienet ibbażata f’Hong Kong u mhux fiċ-Ċina. Hong Kong huwa membru indipendenti tad-WTO u għalhekk huwa meqjus bħala ġurisdizzjoni indipendenti skont il-liġi tad-WTO u għall-finijiet tal-investigazzjonijiet għad-difiża tal-kummerċ tal-Unjoni. Peress li l-proċedimenti ta’ antisussidju attwali ma nbdewx kontra Hong Kong, jenħtieġ li kwalunkwe sussidju li allegatament irċeviet Jushi Hong Kong ma jiġix ikkunsidrat. Il-Kummissjoni nnutat li CNBM Group ma kkontestax is-sejbiet tal-Kummissjoni rigward is-sussidjar għal dan in-negozjant relatat. Irrispettivament mill-istatus ta’ Hong Kong f’din l-investigazzjoni, iċ-ċentru reali tal-attivitajiet u kontroll tal-kumpanija Jushi Hong Kong fil-fatt jinsabu fiċ-Ċina Kontinentali. Kif qalet il-kumpanija stess, “Fil-fatt, Jushi Hong Kong hija kumpannija fantażma, mingħajr impjegati, bla ebda art, bla ebda uffiċċju fiżiku u benefiċċju, bla programmi tat-taxxa u lanqas għotjiet”. Ir-rekords kontabilistiċi kienu jinsabu għand Jushi Group Co. Ltd., il-persunal rilevanti għall-verifika kien jinsab hemmhekk ukoll, u s-sussidji riċevuti u li kienu ta’ benefiċċju għall-prodott ikkonċernat ingħataw minn entitajiet Ċiniżi. Barra minn hekk, kif ikkonfermat mill-Appellate Body f’United States - Anti-Dumping and Countervailing Measures on Large Residential Washers from Korea, is-sussidji mogħtija lir-riċevitur f’pajjiżi li mhuwiex il-Membru li jissussidja jistgħu jkunu rilevanti sabiex jiġi kkalkulat l-ammont ta’ sussidju ad valorem (27). L-affermazzjoni tal-kumpanija għalhekk ġiet miċħuda.

(103) Wara d-divulgazzjoni definittiva, Yuntianhua Group ippretenda li l-marġni ta’ sussidju tiegħu ġie minfuħ billi ġew miżjuda sussidji mogħtija lil kumpaniji li ma pprovdewx inputs użati fil-produzzjoni tal-prodott ikkonċernat, u, għalhekk, talab li s-sussidji ta’ dawn il-kumpaniji ma jitqisux għall-kalkolu tad-dazju kumpensatorju.

(104) L-Artikolu 1 tar-Regolament bażiku jipprevedi li dazju kumpensatorju jista’ jiġi impost biex ipaċi kwalunkwe sussidju mogħti, direttament jew indirettament, għall-manifattura, il-produzzjoni, l-esportazzjoni jew it-trasport ta’ kwalunkwe prodott li r-rilaxx tiegħu fiċ-ċirkolazzjoni libera fl-Unjoni jikkawża dannu. Il-Kummissjoni għandha evidenza li l-kumpaniji inklużi fl-investigazzjoni u li l-benefiċċji tas-sussidju tagħhom ikkontribwew għad-dazju tal-grupp, ipparteċipaw direttament jew indirettament, u pprovdew inputs, servizzi, materjali, jew assi li kienu jintużaw fil-produzzjoni tal-prodott ikkonċernat kif deskritt fl-Artikolu 1 tar-Regolament bażiku. F’dan ir-rigward, il-kummenti li saru minn Yuntianhua Group ma kinux sostnuti minn evidenza konkreta.

(105) Il-Kummissjoni, madankollu, osservat li waħda mill-kumpaniji relatati, li s-sussidji tagħhom kienu kkumpensati, oriġinarjament kienet mitluba tipparteċipa fl-investigazzjoni peress li kriet b’lokazzjoni makkinarju lil wieħed mill-produtturi esportaturi. Madankollu, wara l-kummenti li rċeviet, il-Kummissjoni rrevediet il-koeffiċjent tal-kontribuzzjoni relatat mal-attivitajiet ta’ lokazzjoni tal-kumpanija li kienu marbuta mal-prodott ikkonċernat. Peress li l-benefiċċji li setgħu jiġu allokati permezz tal-attivitajiet ta’ lokazzjoni kienu meqjusa bħala negliġibbli, il-Kummissjoni ddeċidiet li ma tikkunsidrahomx.

1.7. Eżaminazzjoni individwali

(106) Ħamsa mill-produtturi esportaturi Ċiniżi li bagħtu lura l-formola tal-kampjunar infurmaw lill-Kummissjoni dwar l-intenzjoni tagħhom li jitolbu eżaminazzjoni individwali skont l-Artikolu 27(3) tar-Regolament bażiku. Il-Kummissjoni għamlet il-kwestjonarju disponibbli online fil-jum tal-bidu. Barra minn hekk, il-Kummissjoni infurmat lill-produtturi esportaturi mhux inklużi fil-kampjun li kienu meħtieġa jipprovdu tweġiba għall-kwestjonarju jekk xtaqu jiġu eżaminati fuq bażi individwali. Madankollu, l-ebda kumpanija ma pprovdiet tweġiba għall-kwestjonarju. B’riżultat ta’ dan, ma kienx possibbli eżami individwali.

1.8. Produtturi esportaturi fl-Eġittu li kkooperaw

(107) Fin-notifika ta’ bidu, il-Kummissjoni stiednet lill-produtturi esportaturi kollha fl-Eġittu biex jikkuntattjawha. Żewġ produtturi esportaturi relatati, li jirrappreżentaw 100 % tal-esportazzjonijiet lejn l-Unjoni u 100 % tal-produzzjoni tal-GFF fl-Eġittu, ippreżentaw lilhom infushom: — Jushi Egypt Għal Fiberglass Industry S.A.E (“Jushi Egypt”), It-tielet Taqsima taż-Żona Ekonomika tal-Majjistral tal-Golf ta’ Suez, l-Eġittu. — Hengshi Egypt Fiberglass Fabrics S.A.E (“Hengshi Egypt”), It-tielet Taqsima taż-Żona Ekonomika tal-Majjistral tal-Golf ta’ Suez, l-Eġittu.

1.9. It-tweġibiet għall-kwestjonarju u ż-żjarat ta’ verifika

(108) Il-kwestjonarji għall-produtturi, għall-importaturi, għall-utenti tal-Unjoni, u għall-produtturi esportaturi fir-RPĊ u fl-Eġittu saru disponibbli online (28) fil-jum ta’ bidu.

(109) Il-Kummissjoni rċeviet tweġibiet għall-kwestjonarju miż-żewġ gruppi ta’ produtturi esportaturi Ċiniżi inklużi fil-kampjun, miż-żewġ produtturi esportaturi Eġizzjani, mill-erba’ produtturi tal-Unjoni inklużi fil-kampjun, ħames utenti u importatur wieħed mhux relatat. L-ebda wieħed mill-produtturi esportaturi Ċiniżi mhux inklużi fil-kampjun ma bagħat tweġiba għall-kwestjonarju.

(110) Il-Kummissjoni bagħtet ukoll kwestjonarju lill-GTĊ u lill-GTE. Il-kwestjonarju għall-GTĊ inkluda kwestjonarji speċifiċi għaċ-China Development Bank (“CDB”), għall-Export Import Bank of China (“EXIM”), u għal Sinosure. Dawk l-istituzzjonijiet finanzjarji kienet saret referenza għalihom speċifikament fl-ilment bħala korpi pubbliċi jew korpi mogħtija direzzjonijiet jew inkarigati sabiex jagħtu s-sussidji. Barra minn hekk, il-GTĊ intalab jibgħat il-kwestjonarju speċifiku għall-istituzzjonijiet finanzjarji lil kull istituzzjoni finanzjarja oħra li pprovdiet self jew krediti għall-esportazzjoni lill-kumpaniji inklużi fil-kampjun, jew lill-klijenti tal-kumpaniji inklużi fil-kampjun. Il-GTĊ intalab ukoll, għall-konvenjenza amministrattiva, biex jiġbor it-tweġibiet mogħtija minn dawn l-istituzzjonijiet finanzjarji u li jibgħathom direttament lill-Kummissjoni.

(111) Il-kwestjonarju lill-GTE inkluda kwestjonarji speċifiċi għall-Bank Nazzjonali tal-Eġittu, Ahli Bank u Bank Misr. Dawk l-istituzzjonijiet finanzjarji kienet saret referenza għalihom speċifikament fl-ilment bħala korpi pubbliċi jew korpi mogħtija direzzjonijiet jew inkarigati sabiex jagħtu s-sussidji. Barra minn hekk, għall-konvenjenza amministrattiva, il-GTE ntalab jibgħat il-kwestjonarju speċifiku għall-istituzzjonijiet finanzjarji lil kull istituzzjoni finanzjarja oħra li pprovdiet self jew krediti għall-esportazzjoni lill-kumpaniji inklużi fil-kampjun. Barra minn hekk, il-kwestjonarju lill-GTE kien jinkludi kwestjonarji speċifiċi għal Egypt-TEDA Investment Company (“Egypt-TEDA”) u għal Egyptian Chinese JV Company for Investment (“ECCI”), li kienu ġew identifikati fl-ilment bħala entitajiet tal-Istat li joperaw fiż-Żona SETC. Il-GTE intalab ukoll li jiġbor xi tweġibiet mogħtija minn dawn l-istituzzjonijiet finanzjarji u entitajiet oħrajn, u li jibgħathom direttament lill-Kummissjoni.

(112) Il-Kummissjoni rċeviet tweġibiet għall-kwestjonarju mill-GTĊ, li kienu jinkludu tweġibiet għall-kwestjonarju speċifiku minn EXIM u Sinosure, kif ukoll mill-GTE, li kienu jinkludu tweġibiet għall-kwestjonarju speċifiku mill-Bank Nazzjonali tal-Eġittu, minn Bank Misr u minn Egypt TEDA.

(113) Mingħajr preġudizzju għall-applikazzjoni tal-Artikolu 28 tar-Regolament bażiku, il-Kummissjoni fittxet u vverifikat l-informazzjoni kollha meqjusa neċessarja u li saret disponibbli mill-partijiet, fil-ħin għad-determinazzjoni ta’ sussidju, dannu u l-interess tal-Unjoni. Saret żjara ta’ verifika fl-uffiċċji tal-Ministeru Ċiniż tal-Kummerċ, li matulha pparteċipaw ukoll uffiċjali minn ministeri rilevanti oħrajn. Barra minn hekk, matul din iż-żjara ta’ verifika kien hemm preżenti rappreżentanti minn EXIM, CDB u Sinosure.

(114) Saret ukoll żjara ta’ verifika fl-uffiċċji ta’ Egypt TEDA, kif ukoll fl-uffiċċji tal-awtoritajiet tal-gvern Eġizzjan li ġejjin: — l-Awtorità Ġenerali għall-Investiment (“GAFI”), il-Kajr, l-Eġittu; — l-Awtorità Ġenerali taż-Żona Ekonomika tal-Kanal ta’ Suez (“l-Awtorità Ġenerali taż-Żona KS”), iż-Żona Ekonomika tal-Kanal ta’ Suez, l-Eġittu; — Egypt Gas Holding (“EGAS”), il-Kajr, l-Eġittu; — l-Aġenzija Regolatorja Eġizzjana tal-Utilità tal-Elettriku u tal-Protezzjoni tal-Konsumatur (“EgyptERA”), il-Kajr, l-Eġittu.

(115) Barra minn hekk, il-Kummissjoni wettqet żjarat ta’ verifika skont l-Artikolu 26 tar-Regolament bażiku fl-uffiċċji tal-kumpaniji li ġejjin: Produtturi tal-Unjoni — European Owens Corning Fiberglas, Sprl (“OC”); — Chomarat Textiles Industries S.A.S. (“Chomarat”); — Saertex GmbH & Co. KG (“Saertex”); — Ahlstrom-Munksjö Glassfibre Oy (“Ahlstrom”); Produtturi fir-RPĊ inklużi fil-kampjun (29) — China National Building Materials Group (“CNBM Group”); — Jushi Group Co., Ltd, Tongxiang, ir-RPĊ; — Zhejiang Hengshi Fiberglass Fabrics Co., Ltd, Tongxiang, ir-RPĊ; — China Jushi Co., Ltd., Tongxiang, ir-RPĊ; — Jushi Group Hong Kong Co., Limited, Tongxiang, ir-RPĊ; — Tongxiang Leishi Mineral Powder Co., Ltd., Tongxiang, ir-RPĊ; — Tongxiang Jinshi Precious Metal Equipment Co., Ltd., Tongxiang, ir-RPĊ; — Huajin Capital Limited, Hong Kong, ir-RPĊ; — Jushi Group (HK) Sinosia Composite Materials Co., Ltd., Hong Kong, ir-RPĊ; — Taishan Fiberglass Inc., Taan, ir-RPĊ; — China National Building Material Group finance Co., Ltd, Beijing, ir-RPĊ; — Sinoma Science & Technology Co., Ltd, Beijing u Nanjing, ir-RPĊ; — Huatai Non-Metallic Powder Co., Ltd, Taian, ir-RPĊ; — Taian Antai Gas Co., Ltd, Taian, ir-RPĊ; — Taishan Fiberglass Zoucheng Co., Ltd, Zoucheng, ir-RPĊ; — Sinoma Jinjing Fiber Glass (Zibo) Co., Ltd, Zibo, ir-RPĊ; — Shandong Linyi Shanqi Mining Co., Ltd, Stazzjon tal-Belt ta’ Sunzu Town, RPĊ — Yuntianhua Group (‘Yuntianhua Group’): — PGTEX China Co., Ltd., Changzhou; RPĊ — Chongqing Tenways Material Corp.Ltd, Chongqing, RPĊ; — Chongqing Polycomp International Corporation (CPIC), Chongqing, RPĊ; — CPIC International Co., Limited (CPIC HK), Chongqing, RPĊ; — Changzhou Diba Textile Machinery Co., Ltd., Changzhou; RPĊ — Changzhou Newtry Co., Ltd., Changzhou; RPĊ — Chongqing Tianze New Material Co., Ltd., Chongqing, RPĊ; — Wenzhou Jinhui Nonmetalliku Mining Co., Ltd., Chongqing, RPĊ; — Chongqing Yuanċja Mining Co., Ltd. (Chongqing Wingaġġar), Chongqing, RPĊ; — Yunnan Yuntianhua Group Co., Ltd., Kunming, RPĊ; — Yunnan Yuntifanhua Financial Co., Ltd., Kunming, RPĊ; Produtturi esportaturi fl-Eġittu — Jushi Egypt For Fiberglass Industry S.A.E, Suez; — Hengshi Egypt Fiberglass Fabrics S.A.E., Suez; Utenti — Siemens Gamesa Renewable Energy GmbH&Co KG (“SGRE”); — Vestas Wind Systems A/S (“Vestas”).

(116) Minħabba t-theddida ta’ trażmissjoni tal-COVID-19 u l-miżuri konsegwenti meħuda biex tiġi ttrattata t-tifqigħa, (30) il-Kummissjoni ma setgħetx tivverifika d-data ppreżentata minn għadd ta’ kumpaniji li jappartjenu għall-grupp ta’ wieħed mill-pordutturi esportaturi li jinsabu fir-RPĊ. Minħabba li din is-sitwazzjoni mhux prevista seħħet fi stadju tard tal-proċediment u li ma kienet possibbli l-ebda soluzzjoni oħra, il-Kummissjoni użat b’mod eċċezzjonali l-informazzjoni ppreżentata minn dawn il-kumpaniji għall-kalkolu tas-sussidju, liema informazzjoni ġiet ivverifikata fuq il-bażi tal-informazzjoni disponibbli.

1.10. L-ebda impożizzjoni ta’ miżuri proviżorji u proċedura sussegwenti

(117) Fl-24 ta’ Jannar 2020, skont l-Artikolu 29(a)(2) tar-Regolament bażiku, il-Kummissjoni infurmat lill-partijiet interessati li kellha l-intenzjoni ma timponix miżuri proviżorji u li tkompli bl-investigazzjoni.

(118) Il-Kummissjoni kompliet tfittex u tivverifika l-informazzjoni kollha li hija qieset meħtieġa għas-sejbiet definittivi tagħha.

1.11. Divulgazzjoni definittiva

(119) Fis-27 ta’ Frar 2020, il-Kummissjoni infurmat lill-partijiet kollha bil-fatti u l-kunsiderazzjonijiet essenzjali li fuq il-bażi tagħhom kien beħsiebha timponi dazju anti-dumping definittiv fuq l-importazzjonijiet tal-prodott ikkonċernat fl-Unjoni (“id-divulgazzjoni definittiva”).

(120) Il-partijiet kollha ngħataw perjodu ta’ 15-il jum li fih setgħu jikkummentaw dwar id-divulgazzjoni definittiva. Diversi partijiet interessati talbu għal estensjoni tad-data tal-iskadenza. Il-Kummissjoni tat sal-20 ta’ Marzu u t-23 ta’ Marzu 2020 biex jiġu sottomessi l-kummenti lil dawk il-partijiet. Il-partijiet interessati kellhom l-opportunità jikkummentaw dwar il-bidu tal-investigazzjoni u jitolbu seduta mal-Kummissjoni u/jew mal-Uffiċjal tas-Seduta fil-proċedimenti kummerċjali.

(121) F’investigazzjoni anti-dumping separata l-partijiet irċevew, fid-19 ta’ Diċembru 2019 divulgazzjoni definittiva tal-fatti u l-kunsiderazzjonijiet essenzjali li fuq il-bażi tagħhom kien biħsiebha timponi dazju anti-dumping definittiv fuq l-importazzjonijiet tal-prodott ikkonċernat fl-Unjoni. Barra minn hekk, fl-10 ta’ Frar 2020, il-partijiet interessati rċevew divulgazzjoni addizzjonali.

(122) Il-Kummissjoni indirizzat f’dan ir-Regolament kummenti sottomessi matul il-proċedura antisussidji. Kummenti sottomessi fil-kuntest tal-investigazzjoni anti-dumping separata ma kinux indirizzati f’dan ir-regolament sakemm il-partijiet ma jindikawx b’mod espliċitu li l-kummenti ppreżentati koprew iż-żewġ proċeduri.

(123) Wara d-divulgazzjoni definittiva, l-ebda parti ma talbet li tinstema’ mill-uffiċjal tas-seduta.

(124) Barra minn hekk, il-partijiet interessati rċevew divulgazzjoni definittiva addizzjonali fis-17 ta’ April 2020 u ngħataw sat-22 ta’ April 2020 biex jissottomettu kummenti (“divulgazzjoni definittiva addizzjonali”).

(125) Barra minn hekk, il-partijiet interessati rċevew tieni divulgazzjoni definittiva addizzjonali fl-24 ta’ April 2020 u ngħataw sas-27 ta’ April 2020 biex jissottomettu kummenti (“it-tieni divulgazzjoni definittiva addizzjonali”).

(126) Il-Kummissjoni kellha seduti ta’ smigħ mal-industrija tal-Unjoni, mal-produtturi esportaturi Jushi/Hengshi China, u mal-produtturi esportaturi Eġizzjani Jushi/Hengshi Egypt kif ukoll mal-GTE.

2. PRODOTT IKKONĊERNAT U PRODOTT SIMILI

2.1. Il-prodott ikkonċernat

(127) Il-prodott ikkonċernat (31) huwa materjali ta’ faxex u/jew raden tal-fibra tal-ħġieġ b’filament kontinwu, minsuġa u/jew meħjuta, b’elementi oħrajn jew mingħajrhom, għajr prodotti mxappin jew imxappin minn qabel (prepreg), u għajr materjali b’nisġa miftuħa b’ċelloli ta’ daqs aktar minn 1,8 mm kemm fit-tul kif ukoll fil-wisa’ u li jiżnu aktar minn 35 g/m2 (“GFF”), li joriġina mir-RPĊ u mill-Eġittu, li attwalment jaqgħu taħt il-kodiċijiet NM ex 7019 39 00, ex 7019 40 00, ex 7019 59 00 u ex 7019 90 00 (il-kodiċijiet TARIC 7019390080, 7019400080, 7019590080 u 7019900080) (“il-prodott ikkonċernat”).

(128) Il-GFF jintuża f’firxa wiesgħa ta’ applikazzjonijiet, pereżempju għall-produzzjoni ta’ paletti għat-turbini tar-riħ, fil-produzzjoni ta’ tagħmir tad-dgħajjes, tat-trakkijiet u tal-isport, kif ukoll fis-sistemi ta’ tiswija tal-pajpijiet.

2.2. Prodott simili

(129) L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott ikkonċernat; — il-prodott immanifatturat u mibjugħ fis-suq domestiku tal-pajjiżi kkonċernati; u — l-prodott immanifatturat u mibjugħ fl-Unjoni mill-industrija tal-Unjoni.

(130) Il-Kummissjoni ddeċidiet li dawn il-prodotti huma għalhekk prodotti simili fis-sens tal-Artikolu 2(c) tar-Regolament bażiku.

2.3. Affermazzjonijiet dwar l-ambitu tal-prodott

(131) Produttur esportatur wieħed u l-Ministeru tal-Kummerċ tar-Repubblika Għarbija tal-Eġittu sostnew li l-kitts tal-GFF maqtugħa minn qabel jenħtieġ li jkunu koperti mill-ambitu tal-investigazzjoni. Huma sostnew li l-kitts tal-GFF maqtugħa minn qabel ikunu prodott downstream li jirrikjedi passi addizzjonali ta’ produzzjoni u b’differenzi fil-karatteristiċi fiżiċi, li għandu daqs ferm iżgħar. Dan ikun f’forom u f’imballaġġ differenti, li jikkonsistu f’diversi biċċiet iżgħar ta’ materjali kkuttunati flimkien. Ġie sostnut ukoll li ma jkun hemm l-ebda riskju ta’ ċirkomvenzjoni billi jiġu esklużi l-kitts peress li l-proċess ta’ qtugħ ikun irriversibbli u li l-prodott ma jkunx interkambjabbli mal-GFF mhux maqtugħ.

(132) L-ilmentatur sostna li l-kitts tal-GFF maqtugħ minn qabel u l-GFF mhux maqtugħ għandhom l-istess karatteristiċi bażiċi u użi finali. Peress li l-GFF huma materjali ta’ rinforz, huwa meħtieġ li dawn jitqattgħu skont il-forma sabiex tiġi adattata il-forma tal-prodott li jeħtieġ li jiġi rinforzat, iżda ma jbiddilx il-karatteristiċi bażiċi tiegħu bħala tali. Il-proċess ta’ qtugħ jista’ jitwettaq mill-produttur tal-GFF, minn min jaqtal-ħġieġ fuq livell industrijali u indipendenti jew mill-klijent innifsu. Hija operazzjoni sempliċi ħafna u li ma tiswix flus. L-ilmentatur sostna wkoll li l-utenti ma jipperċepixxux lill-GFF maqtugħ minn qabel b’mod differenti minn GFF ieħor, peress li l-GFF ġeneralment huma prodotti skont l-ispeċifikazzjonijiet tal-utenti. Jekk il-proċess ta’ qtugħ jibdel il-karatteristiċi tal-GFF, dan jagħmilhom inutilizzabbli għall-klijent speċifiku.

(133) L-investigazzjoni wriet li l-proċessi ta’ qtugħ minn qabel u tagħqid ma jbiddlux il-karatteristiċi fiżiċi, tekniċi jew kimiċi bażiċi tal-GFF jew tal-użi finali bażiċi tagħhom. Il-konsumaturi taż-żewġ prodotti huma fil-parti l-kbira l-istess u t-tnejn jinbiegħu permezz tal-istess mezzi ta’ distribuzzjoni.

(134) L-investigazzjoni kkonfermat ukoll li għall-biċċa l-kbira tal-applikazzjonijiet, il-GFF huma prodotti skont l-ispeċifikazzjonijiet tal-klijenti. Il-kitts tal-GFF maqtugħ minn qabel jikkostitwixxu sempliċement speċifikazzjoni addizzjonali fl-ordni tal-klijent. Il-fatt li l-kitts tal-GFF maqtugħ minn qabel jirċievu imballaġġ differenti ma jbiddilx il-karatteristiċi. Billi l-GFF huwa dejjem aktar ordnat fil-forma ta’ kitts tal-GFF maqtugħ minn qabel u s-servizzi tal-kitters esterni qegħdin jintużaw dejjem aktar, ikun hemm riskju kbir ta’ ċirkomvenzjoni, jekk il-GFF maqtugħ minn qabel ikun eskluż mill-ambitu tal-investigazzjoni. Għalhekk, il-Kummissjoni kkonkludiet li ma jkunx xieraq li l-GFF maqtugħ minn qabel jiġi eskluż mill-ambitu tal-investigazzjoni.

(135) Produttur esportatur ieħor sostna li r-raden tal-fibra tal-ħġieġ jenħtieġ li jitqies bħala eskluż mill-ambitu tal-investigazzjoni. Dan il-produttur esportatur sostna li r-raden tal-fibra tal-ħġieġ ma kellhomx jissemmew b’mod espliċitu fil-kwestjonarju, fl-ilment jew fin-Notifika ta’ Bidu, li jindika li mhumiex koperti mill-kamp ta’ applikazzjoni tal-prodott. Huwa sostna wkoll li l-GFF mir-raden ma setax jiġi kklassifikat taħt il-karatteristiċi tan-numru tal-kontroll tal-prodott (“PCN”), li l-GFF mir-raden ikun importat taħt kodiċijiet NM differenti minn dawk imsemmija fl-ilment u li r-raden tal-fibra tal-ħġieġ ma jkunx lanqas kopert mill-miżuri kontra l-faxex tal-fibra tal-ħġieġ fi proċeduri oħrajn.

(136) L-ilmentatur u produttur ieħor tal-Unjoni (mhux parti mill-ilment) sostnew li l-GFF minn raden tal-fibra tal-ħġieġ mhux mibrum jew mingħajr l-ebda barma jenħtieġ li jkun kopert mill-investigazzjoni, filwaqt li raden mibrum jista’ jiġi eskluż mill-ambitu ta’ applikazzjoni tal-investigazzjoni. L-ilmentantur sostna li r-raden tal-fibra tal-ħġieġ mhux mibrum jew mingħajr l-ebda barma, għandu l-istess karatteristiċi tal-faxex tal-fibra tal-ħġieġ li jkunu magħmula minn lott ta’ filamenti jew ħjut mhux mibruma u jintużaw ukoll għall-istess skopijiet bħall-faxex u normalment għandhom dijametru ta’ 13-24 mikrometru u tex ta’ 300-4 800.

(137) Fir-rigward tal-inklużjoni tal-GFF minn raden tal-fibra tal-ħġieġ, in-Notifika ta’ Bidu ddefiniet il-prodott taħt investigazzjoni bħala “materjali ta’ faxex u/jew raden tal-fibra tal-ħġieġ b’filament kontinwu minsuġ jew meħjut, […]” (32). L-investigazzjoni wriet li raden tal-fibra tal-ħġieġ mhux mibrum jew mingħajr l-ebda brim għandu l-istess karatteristiċi bażiċi bħall-faxex tal-fibra tal-ħġieġ, jiġifieri jikkonsisti minn lott ta’ filamenti jew ħjut mhux mibruma, u jintużaw ukoll għall-istess skopijiet. Ġeneralment, it-tnejn għandhom dijametru ta’ 13-24 mikrometru u tex ta’ 300-4 800. Għalhekk, ma jkunx xieraq li dawn it-tipi ta’ prodotti jiġu esklużi mill-ambitu tal-investigazzjoni.

(138) Fir-rigward tal-GFF prinċipalment magħmul minn raden tal-fibra tal-ħġieġ mibrum, il-Kummissjoni tinnota li dan il-prodott, li għandu karatteristiċi bażiċi differenti u huwa wkoll soġġett għal użi finali differenti, eż. bords taċ-ċirkwiti stampati, qatt ma kien parti mill-prodott ikkonċernat. Il-Kummissjoni ċċarat b’mod espliċitu dan il-punt fl-Avviż ta’ Kjarifika.

3. SUSSIDJAR: IR-REPUBBLIKA TAL-POPLU TAĊ-ĊINA

3.1. Introduzzjoni: Preżentazzjoni tal-pjanijiet, tal-proġetti u ta’ dokumenti oħrajn tal-Gvern

(139) Qabel ma analizzat l-allegat sussidjar fil-forma ta’ sussidji jew programmi ta’ sussidju, il-Kummissjoni vvalutat il-pjanijiet, il-proġetti u dokumenti oħrajn tal-gvern, li kienu rilevanti għal aktar minn wieħed mis-sussidji jew mill-programmi ta’ sussidju. Hija sabet li s-sussidji jew il-programmi ta’ sussidju kollha taħt valutazzjoni jifformaw parti mill-implimentazzjoni tal-ippjanar ċentrali tal-GTĊ biex tiġi inċentivata l-industrija tal-GFF għar-raġunijiet li ġejjin.

(140) It-12-il Pjan ta’ Ħames Snin għall-Iżvilupp Ekonomiku u Soċjali Nazzjonali tar-RPĊ (“it-12-il Pjan ta’ Ħames Snin”) enfasizza l-importanza tal-industrija tal-materjali l-ġodda, li jinkludi l-GFF, bħala “industrija strateġika emerġenti” u jistipula li dan jenħtieġ li jiġi żviluppat f’“industrija pilastru ewlenija” permezz ta’ appoġġ u gwida ta’ politika komprensivi (33). Barra minn hekk, it-13-il Pjan ta’ Ħames Snin għall-Iżvilupp Ekonomiku u Soċjali Nazzjonali tar-RPĊ (“it-13-il Pjan ta’ Ħames Snin”), li jkopri l-perjodu 2016-2020, għandu l-għan li jiżviluppa aktar industriji ta’ materjali ġodda billi jsaħħaħ ir-riċerka u l-iżvilupp u jtejjeb il-kapaċità ta’ innovazzjoni tal-industrija tal-manifattura (34).

(141) It-13-il Pjan ta’ Ħames Snin jenfasizza l-viżjoni strateġika tal-GTĊ għat-titjib u għall-promozzjoni tal-industriji ewlenin. Huwa jenfasizza r-rwol tal-innovazzjoni teknoloġika fl-iżvilupp ekonomiku tar-RPĊ, kif ukoll l-importanza kontinwa tal-prinċipji ta’ żvilupp “ekoloġiku”. Skont il-Kapitolu 5 tiegħu, waħda mil-linji ewlenin ta’ żvilupp hija l-promozzjoni tat-titjib tal-istruttura industrijali tradizzjonali, kif kien diġà l-każ fit-12-il Pjan ta’ Ħames Snin. Il-Kapitolu 22 jelabora aktar din l-idea u jispjega l-istrateġija għall-modernizzazzjoni tal-industrija tradizzjonali fir-RPĊ permezz tal-promozzjoni tal-konverżjoni teknoloġika tagħha. F’dan ir-rigward, it-13-il Pjan ta’ Ħames Snin jgħid li l-kumpaniji se jiġu appoġġjati sabiex “jitjiebu b’mod komprensiv f’oqsma bħat-teknoloġija tal-prodotti, it-tagħmir industrijali, il-protezzjoni tal-ambjent u l-effiċjenza enerġetika”.

(142) It-13-il Pjan ta’ Ħames Snin isemmi l-materjali l-ġodda f’xi każijiet: “aħna se nistinkaw aktar biex niksbu innovazzjonijiet fit-teknoloġiji ewlenin f’oqsma bħall-informazzjoni u l-komunikazzjoni tal-ġenerazzjoni li jmiss, l-enerġija l-ġdida, il-materjali ġodda […]” (35). Il-pjan jipprevedi wkoll li jitwettqu proġetti relatati ma’ riċerka, żvilupp u applikazzjoni ta’ materjali ġodda ewlenin (36).

(143) Wara d-divulgazzjoni definittiva, il-GTĊ tenna l-pożizzjoni bażika tiegħu dwar il-Pjanijiet ta’ Ħames Snin taċ-Ċina, billi sostna li dawn mhumiex obbligatorji jew legalment vinkolanti iżda huma sempliċiment dokumenti ta’ gwida għaliex ma fihomx dispożizzjonijiet legali, sanzjonijiet jew regoli legali dwar l-applikabbiltà. Il-GTĊ sostna wkoll li t-12-il Pjan ta’ Ħames Snin ma għadux applikabbli u anke jekk it-13-il Pjan ta’ Ħames Snin ikun legalment vinkolanti, quod non, ma jsemmix il-GFF. Barra minn hekk, filwaqt li l-pjan jirreferi għal “materjali ġodda”, ma jiddefinixxix dan it-terminu. Fl-aħħar nett, it-13-il Pjan ta’ Ħames Snin mhuwiex speċifiku għall-industrija tal-GFF jew għall-“industrija tal-materjali ġodda” iżda jkopri kważi l-ekonomija kollha

(144) Il-Kummissjoni ma qablitx ma’ din l-opinjoni. Il-Kapitolu 17 tat-13-il Pjan ta’ Ħames Snin jgħid: “L-istrateġija u l-pjan ta’ żvilupp nazzjonali se jkollhom rwol ewlieni u ristrittiv.” B’hekk, minflok ma jsiru biss dikjarazzjonijiet ġenerali ta’ inkoraġġiment, dan il-pjan juża lingwaġġ li jindika n-natura vinkolanti tiegħu.

(145) Anki jekk it-12-il Pjan ta’ Ħames Snin mhuwiex aktar applikabbli, huwa l-predeċessur li enfasizza l-importanza tal-industrija tal-materjali ġodda bħala “industrija emerġenti strateġika” li t-13-il Pjan ta’ Ħames Snin kompla jiżviluppa. Kif muri fil-premessi (148) u (149), l-industrija tal-materjali ġodda tinkludi l-industrija tal-GFF. Kif imsemmi fil-premessa (141), it-13-il Pjan ta’ Ħames Snin jenfasizza l-viżjoni strateġika tal-GTĊ għat-titjib u l-promozzjoni tal-industriji ewlenin; għalhekk, huwa jagħti prijorità lil ċerti setturi u teknoloġiji, inkluż il-GFF.

(146) Għaldaqstant, l-affermazzjonijiet tal-GTĊ f’dan ir-rigward ġew miċħuda.

(147) L-industrija tal-materjali l-ġodda hija industrija inċentivata skont l-inizjattiva Made in China 2025 (37), u għalhekk hija eliġibbli biex tibbenefika minn finanzjament konsiderevoli mill-Istat. Inħolqu għadd ta’ fondi biex jappoġġjaw l-inizjattiva Made in China 2025 u għalhekk b’mod indirett l-industrija tal-GFF bħall-fond Nazzjonali taċ-Ċirkwiti Integrati, il-Fond tal-Manifattura Avvanzata u l-Fond ta’ Investiment tal-Industriji Emerġenti (38).

(148) Barra minn hekk, sikwit issir referenza għall-GFF taħt il-kappa ta’ “materjali ġodda”. Il-Pjan Direzzjonali Made in China 2025 (39) 10 setturi strateġiċi, li huma l-industriji l-aktar importanti għall-GTĊ. Dan il-Pjan jiddeskrivi, fit-Taqsima 9 “materjali ġodda” u s-sottokategoriji tagħha, inklużi materjali fundamentali avvanzati (punt 9.1), materjali strateġiċi ewlenin (punt 9.2) inklużi fibri u materjali kompożiti bi prestazzjoni għolja, materjali tal-enerġija ġodda (40). Il-materjali ġodda għalhekk jibbenefikaw mill-vantaġġi li jirriżultaw mill-mekkaniżmi ta’ appoġġ elenkati fid-dokument, inklużi, fost l-oħrajn, il-Politiki ta’ Appoġġ Finanzjarju, il-Politika Fiskali u tat-Tassazzjoni, is-Sorveljanza u l-Appoġġ tal-Kunsill tal-Istat (41).

(149) Barra minn hekk, bħala żieda mal-Pjan Direzzjonali Made in China 2025, f’Novembru 2016, il-lista ta’ 10 setturi strateġiċi ġiet irfinata f’Katalgu ta’ Erba’ Elementi Essenzjali ppubblikat mill-Kumitat Konsultattiv Nazzjonali dwar l-Istrateġija għall-Manifattura (NMSAC), grupp konsultattiv għall-Grupp Żgħir Nazzjonali ta’ Tmexxija dwar il-Bini ta’ Potenza tal-Manifattura Nazzjonali. F’dan il-katalgu, kull wieħed mill-10 setturi strateġiċi huwa maqsum f’erba’ kapitoli: (i) parts tal-bdil essenzjali ewlenin, (ii) materjali essenzjali ewlenin, (iii) proċessi/teknoloġiji essenzjali avvanzati u (iv) pjattaformi tat-teknoloġija industrijali. Il-fibra tal-ħġieġ tista’ tinstab fis-settur 7: tagħmir elettriku, punt II materjal essenzjali ewlieni: sottopunt 16 pjanċi ta’ insulazzjoni tal-fibra tal-ħġieġ u s-settur 9: materjali ġodda, punt II materjali essenzjali ewlenin, sottopunti 10. Fibra, monomeru u materjali kompożiti bi prestazzjoni għolja u 24. Materjali bbażati fuq il-ħġieġ.

(150) Wara d-divulgazzjoni definittiva, il-GTĊ sostna li l-GFF ma jissemmiex fl-inizjattiva Made in China 2025 li hija disponibbli b’mod wiesa’ fl-ekonomija kollha u li Made in China 2025 mhijiex obbligatorja iżda hija sempliċi linja gwida.

(151) F’dan ir-rigward, il-Kummissjoni ttenni li l-inizjattiva Made in China 2025 timmira b’mod ċar lejn l-industriji tal-materjali ġodda, li jinkludu l-industrija tal-GFF kif diġà muri. Din tipprovdi appoġġ strateġiku u garanzija permezz ta’, inter alia, politika aħjar ta’ appoġġ finanzjarju u appoġġ akbar tal-politika tat-tassazzjoni fiskali. Pereżempju, tipprevedi b’mod ċar li “jiżdied l-appoġġ għall-ġenerazzjoni ġdida ta’ teknoloġija tal-informazzjoni, ta’ tagħmir ta’ kwalità għolja, ta’ materjali ġodda, eċċ.”

(152) L-inizjattiva Made in China 2025 tgħid li hija “il-programm ta’ azzjonijiet fl-ewwel għaxar snin ta’ implimentazzjoni tal-istrateġija tal-potenza fil-manifattura” u tistabbilixxi politiki u miri strateġiċi ċari. L-inizjattiva Made in China 2025 tipprevedi wkoll li “diversi reġjuni għandhom ifasslu programm speċifiku ta’ implimentazzjoni u jirfinaw il-miżuri ta’ politika biex jiżguraw li diversi kompiti jiġu implimentati” u tgħid ukoll li “il-Ministeru tal-Industrija u l-Informazzjoni għandu jsaħħaħ l-analiżi tal-itraċċar, is-superviżjoni u d-direzzjoni b’mod konġunt mad-dipartimenti rilevanti, u jirrapporta avvenimenti maġġuri lill-Kunsill tal-Istat mill-ewwel”. Barra minn hekk, l-inizjattiva Made in China 2025 hija appoġġata minn miżuri ta’ implimentazzjoni bħall-Pjan Direzzjonali “Made in China 2025” u l-“Avviż tal-Uffiċċju Ġenerali tal-Ministeru tal-Industrija u t-Teknoloġija tal-Informazzjoni dwar ir-rilaxx tal-2017 tal-Gwida ta’ Finanzjament għat-Trasformazzjoni u l-Aġġornament Industrijal (Made in China 2025) (42)”, li pprovda għal fondi li bbenefikaw lil ċerti produtturi esportaturi tal-GFF li kkooperaw. Barra minn hekk, il-Pjan ta’ Żvilupp tal-Industrija tal-Materjali tal-Bini (2016–2020) imsemmi fil-premessa (153) “huwa ppreparat ibbażat fuq il-qafas tat-13-il Pjan ta’ Ħames Snin għall-Ekonomija Nazzjonali u l-Iżvilupp Soċjali tar-Repubblika tal-Poplu taċ-Ċina u l-Istrateġija Made in China 2025”. Meta wieħed iqis dan ta’ hawn fuq, l-inizjattiva Made in China 2025 ma tidhirx li hija sempliċi linja gwida; għall-kuntrarju, jidher li għandha effett obbligatorju de facto u hija fil-biċċa l-kbira implimentata. Għaldaqstant, l-affermazzjonijiet tal-GTĊ ġew miċħuda.

(153) Barra minn hekk, il-Pjan ta’ Żvilupp tal-Industrija tal-Materjali tal-Bini (2016–2020) jippromwovi wkoll l-industrija GFF. Dan il-pjan jitlob titjib fl-istruttura industrijali billi, inter alia, jitwessgħu l-industriji emerġenti bħall-materjali bbażati fuq il-ħġieġ, iċ-ċeramika industrijali, il-lentijiet intraokulari, il-fibri u l-materjali kompożiti bi prestazzjoni għolja, u l-grafen u materjali modifikati. Dan għandu jintlaħaq permezz tal-politiki ta’ finanzjament tal-gvern, tat-tassazzjoni, finanzjarji, tal-ipprezzar, tal-enerġija u tal-protezzjoni tal-ambjent, u l-appoġġ għall-kapital għall-parteċipazzjoni fil-fużjonijiet, fl-akkwiżizzjonijiet u fir-ristrutturar tal-intrapriżi tal-materjali tal-bini permezz ta’ diversi mezzi inkluż is-self (43).

(154) Wara d-divulgazzjoni definittiva, il-GTĊ sostna li l-Pjan ta’ Żvilupp tal-Industrija tal-Materjali tal-Bini japplika għall-materjali tal-bini kollha u għalhekk huwa wkoll ġeneralment disponibbli fl-ekonomija kollha. Barra minn hekk, dan il-pjan jikkonċerna biss informazzjoni ġenerali dwar il-politika tal-gvern.

(155) Il-pjan ta’ Żvilupp tal-Industrija tal-Materjali għall-Bini jipprevedi miżuri speċifiċi li jimmiraw lejn l-industrija tal-materjali tal-bini u l-industrija tal-GFF hija parti minnha kif spjegat fil-premessa (166). Għalhekk, il-Kummissjoni ma taqbilx mal-affermazzjoni tal-GTĊ li din hija disponibbli fl-ekonomija.

(156) Għalkemm il-Pjan ta’ Żvilupp tal-Industrija tal-Materjali tal-Bini jista’ jidher sempliċement bħala dokument ta’ gwida, kif imsemmi fil-premessa (152), huwa implimentazzjoni tat-13-il Pjan ta’ Ħames Snin u tal-Istrateġija Made in China 2025. Jimmira lejn li “jippromwovi t-trasformazzjoni u l-aġġornament tal-industrija tal-materjali tal-bini, jiffaċilita t-tranżizzjoni tal-industrija tal-materjali tal-bini minn industrija kbira għal waħda b’saħħitha u li jinkiseb żvilupp sostenibbli matul il-perjodu tat-“13-il Pjan ta’ Ħames Snin” u jistabbilixxi kompiti u proġetti ċari sabiex jinkisbu l-objettivi stabbiliti matul perjodu definit konkret ta’ ħames snin (44). Għalhekk, il-karattru purament ta’ gwida tiegħu huwa diskutibbli, aktar u aktar meta jiġi eżaminat fil-kuntest usa’ tiegħu.

(157) L-industrija GFF hija wkoll koperta mill-Pjan ta’ Żvilupp tal-Manifattura Intelliġenti (2016-2020) ippubblikat mill-Ministeru Ċiniż tal-Industrija u tat-Teknoloġija tal-informazzjoni (l-“MIIT”), li jistabbilixxi 10 kompiti ewlenin li għandhom l-għan li jqassru ċ-ċiklu ta’ żvilupp tal-prodott, itejbu l-effiċjenza tal-produzzjoni, il-kwalità tal-prodott, inaqqsu l-kost operatorju, il-konsum tar-riżorsi u l-enerġija, jaċċelleraw l-iżvilupp tal-manifattura intelliġenti. Fl-2018, il-Kunsill tal-Istat ħabbar il-pjanijiet taċ-Ċina li tespandi l-programm tagħha għall-manifattura intelliġenti billi żżid madwar 100 proġett pilota dik l-istess sena, u skont l-informazzjoni disponibbli pubblikament, fl-2015, wieħed mill-produtturi esportaturi li kkooperaw, Taishan Fiberglass Inc. ġie elenkat fost “L-Impjanti tal-Manifattura Intelliġenti” mill-MIIT (45).

(158) Skont il-GTĊ, il-Pjan ta’ Żvilupp tal-Manifattura Intelliġenti (2016-2020) huwa irrilevanti, peress li mhuwiex speċifiku għall-industrija tal-GFF iżda jikkonċerna l-industrija tal-manifattura kollha. Barra minn hekk, il-GTĊ sostna li l-pjan mhuwiex dokument obbligatorju iżda sempliċi linja gwida.

(159) Il-Pjan ta’ Żvilupp tal-Manifattura Intelliġenti (2016–2020) “huwa ppreparat skont il-Qafas tat-13-il Pjan ta’ Ħames Snin għall-Ekonomija Nazzjonali u l-Iżvilupp Soċjali tar-Repubblika tal-Poplu taċ-Ċina u l-Istrateġija Made in China 2025 (46)”. Għalhekk, timplimenta l-istrateġija stabbilita f’dawn id-dokumenti. Kif diġà ġie spjegat qabel, it-13-il Pjan ta’ Ħames Snin u l-Istrateġija “Made in China 2025” huma mmirati speċifikament lejn ċerti industriji, fosthom l-industrija tal-GFF bħala parti mill-industriji tal-materjali ġodda. Barra minn hekk, f’ħafna każijiet, il-Pjan ta’ Żvilupp tal-Manifattura Intelliġenti jirreferi għall-għaxar oqsma ewlenin tal-Istrateġija “Made in China 2025”. B’mod partikolari, il-“Kolonna Speċjali 6 — Enfasi fuq it-trasformazzjoni intelliġenti ta’ qasam ewlieni tipprevedi li “għall-ġenerazzjoni l-ġdida ta’ teknoloġiji tal-informazzjoni, (…) materjal ġdid, (…) materjal tal-bini (…), l-applikazzjoni profonda tat-teknoloġiji intelliġenti u diġitali fir-riċerka u l-iżvilupp u d-disinn, il-manifattura, il-loġistika u l-ħżin, l-operat u l-ġestjoni, is-servizz ta’ wara l-bejgħ u rabtiet ewlenin oħra tal-intrapriżi huma promossi”. Għalhekk, il-Pjan ta’ Żvilupp tal-Manifattura Intelliġenti (2016–2020) huwa speċifiku għall-industriji ewlenin stabbiliti mill-Istrateġija Made in China 2025 u jkopri, inter alia, il-materjali l-ġodda u s-setturi tal-materjali tal-bini li tagħmel parti minnhom l-industrija tal-GFF.

(160) Il-Kummissjoni tinnota wkoll li l-lingwa użata fil-Pjan ta’ Żvilupp tal-Manifattura Intelliġenti (2016–2020) tissuġġerixxi l-karattru obbligatorju tad-dokument. B’mod partikolari, it-Taqsima II (III) “Objettivi ta’ żvilupp” tipprevedi li “Qabel l-2025, l-istrateġija “f’Żewġ Passi” għandha tiġi implimentata għall-promozzjoni tal-iżvilupp tal-manifattura intelliġenti: L-ewwel pass, sal-2020, il-fondazzjoni tal-iżvilupp tal-manifattura intelliġenti u l-kapaċità ta’ appoġġ se jkunu ovvjament mtejba, il-manifattura diġitali se tkun bażikament realizzata fil-qasam ewlieni tal-industrija tal-manifattura tradizzjonali, u t-trasformazzjoni intelliġenti tal-industrija ewlenija fejn il-kundizzjonijiet u l-fondazzjoni se jagħmlu progress ovvju; It-tieni pass, sal-2025, is-sistema ta’ appoġġ tal-manifattura intelliġenti tkun bażikament stabbilita, u t-trasformazzjoni intelliġenti sseħħ l-ewwel fl-industrija ewlenija”. Barra minn hekk, it-Taqsima V “Organizzazzjoni u implimentazzjoni” tgħid li “il-Ministeru tal-Industrija u t-Teknoloġija tal-Informazzjoni u l-Ministeru tal-Finanzi huma responsabbli mill-organizzazzjoni u l-implimentazzjoni tal-Pjan, it-tisħiħ tat-tmexxija, l-organizzazzjoni bir-reqqa, is-soluzzjoni f’waqtha tal-problemi li jinqalgħu matul il-proċess ta’ implimentazzjoni tal-Pjan, u l-promozzjoni tal-implimentazzjoni ta’ diversi kompiti u miżuri” u li “d-dipartimenti kompetenti mill-industrija u t-teknoloġija tal-informazzjoni u tal-finanzi f’diversi reġjuni għandhom malajr jifformulaw l-iskema ta’ implimentazzjoni marbuta mal-Pjan, jimplimentaw politiki ta’ appoġġ rilevanti, u jlestu x-xogħol ta’ feedback skont l-assenjazzjoni tar-responsabbiltà”. Għalhekk, il-Kummissjoni kkonkludiet li l-Pjan ta’ Żvilupp tal-Manifattura Intelliġenti għandu objettivi definiti b’mod ċar li huma obbligatorji għall-kumpaniji involuti.

(161) Fid-dawl tas-sejbiet ta’ hawn fuq, l-affermazzjonijiet tal-GTĊ ġew miċħuda.

(162) Barra minn hekk, il-Katalgu tal-Prodotti ta’ Esportazzjoni ta’ Teknoloġija Avvanzata taċ-Ċina, maħruġ mill-Ministeru tax-Xjenza u t-Teknoloġija, mill-Ministeru tal-Kummerċ Barrani u mill-Amministrazzjoni Ġenerali tad-dwana jelenka 1900 prodott ta’ teknoloġija avvanzata fi 8 kategoriji li huma mmirati għal politiki ta’ esportazzjoni preferenzjali mill-GTĊ. Waħda mill-kategoriji hija dik tal-“Materjali Ġodda”, li tinkludi l-GFF (47). Barra minn hekk, il-Katalogu tal-Prodotti tat-Teknoloġija Avvanzata taċ-Ċina maħruġ mill-Ministeru tax-Xjenza u t-Teknoloġija, il-Ministeru tal-Finanzi u l-Amministrazzjoni Statali tat-Tassazzjoni jirreferi għal 11-il qasam, fosthom il-“kategorija ta’ materjali ġodda”. Barra minn hekk, skont il-Liġi tar-RPĊ dwar il-Progress tax-Xjenza u t-Teknoloġija, l-intrapriżi ta’ teknoloġija avvanzata stabbiliti fiż-Żoni ta’ Żvilupp ta’ Teknoloġija Avvanzata jistgħu jibbenefikaw minn lista ta’ politiki preferenzjali li tinkludi: (i) rata ta’ 15 % ta’ Taxxa fuq l-Introjtu tal-Intrapriżi, minflok ir-rata normali ta’ 25 %; (ii) jekk il-valur tal-produzzjoni tal-prodotti għall-esportazzjoni jilħaq is-70 % tal-valur totali għal dik is-sena, ir-rata tal-EIT titnaqqas ulterjorment għal 10 %; (ii) l-intrapriżi ta’ teknoloġija avvanzata li jkunu għadhom kemm ġew stabbiliti huma eżentati mit-taxxa tal-EIT għall-ewwel sentejn mid-data tal-bidu tal-produzzjoni; (iv) l-intrapriżi ta’ teknoloġija avvanzata li jkunu għadhom kemm ġew stabbiliti huma eżentati mit-taxxa fuq il-kostruzzjoni; (v) għal kumpaniji ta’ produzzjoni u operat u żvilupp b’teknoloġija avvanzata ġodda, l-art R&Ż hija mingħajr taxxa; (vi) it-tagħmir użat minn intrapriżi ta’ teknoloġija avvanzata għall-produzzjoni u għall-iżvilupp b’teknoloġija avvanzata huwa soġġett għal deprezzament aktar mgħaġġel; (vii) il-prodotti esportati magħmula minn intrapriżi ta’ teknoloġija avvanzata huma eżentati mit-tariffi ta’ esportazzjoni ħlief dawk ristretti mill-Istat jew li jikkonċernaw prodotti speċifiċi, eċċ (48).

(163) Wara d-divulgazzjoni definittiva, il-GTĊ sostna li l-Katalogu tal-Prodotti tat-Teknoloġija Avvanzata taċ-Ċina, li jinqara flimkien mal-Liġi tar-RPĊ dwar ix-Xjenzi u t-Teknoloġija, mhuwiex speċifiku għal ċertu industriji minħabba li dawn id-dokumenti jistabbilixxu kriterji oġġettivi għall-eliġibbiltà, li jiġu applikati awtomatikament.

(164) F’dan ir-rigward, kif diġà ssemma fil-premessa (162), il-Katalgu tal-Prodotti ta’ Esportazzjoni ta’ Teknoloġija Avvanzata taċ-Ċina jaqsam il-prodotti tat-teknoloġija avvanzata fi tmien kategoriji, inkluż “materjali ġodda”. Il-Kummissjoni tinnota wkoll li l-Katalogu tal-Prodotti ta’ Teknoloġija Avvanzata taċ-Ċina jirreferi għal 11-il qasam, fosthom “6. Materjali ġodda”. Meta wieħed iqis li ż-żewġ katalgi huma limitati għal ċertu numru ta’ oqsma, ma jistax jiġi konkluż li japplikaw għall-industriji kollha. Għaldaqstant, l-affermazzjoni tal-GTĊ ġiet miċħuda.

(165) Id-Dispożizzjonijiet Temporanji dwar il-Promozzjoni tal-Aġġustament tal-Istruttura Industrijali (Deċiżjoni Nru 40 2005 tal-Kunsill tal-Istat) (“Deċiżjoni Nru 40”), il-Kapitolu III jirreferi għal “Il-Katalogu ta’ Gwida tar-Ristrutturar tal-Industrija” li huwa magħmul minn tliet tipi ta’ kontenut, jiġifieri kontenut ta’ proġett imħeġġa, kontenut ta’ proġetti limitati u kontenut ta’ proġetti eliminati. Skont l-Artikolu XVII tad-Deċiżjoni, jekk “il-proġett ta’ investiment jappartjeni għall-kontenut imħeġġeġ għandu jiġi eżaminat u approvat u jiddaħħal fir-reġistri skont ir-regolamenti nazzjonali rilevanti dwar l-investiment; l-istituzzjonijiet finanzjarji kollha għandhom jipprovdu appoġġ ta’ kreditu skont il-prinċipji tal-kreditu; it-tagħmir